text:
Wednesday, August 31, 2011
Supersnati
Sunnudagin vóru børn og hugdu at leikinum Snati, sum snýr seg ein risa, trý trøll, ein drong, eina prinsessu, ein kong, eina mammu, ein pápa, ein kolmeistara, ein prins og ein heilt serligan hund. Snati er eitt gamalt føroyskt ævintýr, sum Súsanna Tórgarð, Ria Tórgarð og Kristina S. Hansen skrivaðu um til leik og framførdu í 1994. Hesuferð eru tað sjónleikararnir Barbara Christophersen og Gunnvá Zachariasen, sum hava endurtulkað ævintýrið saman við Súsonnu Tórgarð, leikstjóra og tað gera tær væl.
Leikurin inniheldur eitt hóskandi bland av tí poetiska og tí klikkaða, tí ævintýrliga og satiriska. Har er bæði okkurt fyri børn og vaksin at hyggja at og sjálvt um leikurin sjálvandi hevur einfaldan bygnað, ber til at fata leikin á fleiri støðum. Undirritaða vaksna ætlar ikki at brúka orku uppá at greina hesi ymsu støði og tað er eingin orsøk til at gera leikin djúpari enn hann er, tí Snati er júst so djúpur sum tílíkt eigur at vera. Harafturímóti vil eg fegin brúka orku uppá at vísa mítt takksemi bæði sum heild fyri, at onkur er, sum tímir at veita okkara børnum mentanarliga góðsk, men eisini fyri, at leikararnir smábannaðu á pallinum
Tá Gunnvá Zachariasen bannaði á fyrsta sinni, gjørdist eg satt at siga ómetaliga fegin. Ja, ikki skal so nógv til. Men hvat er tað ikki befríandi við einum sindri av villskapi í okkara heilagu og yvirpedagogisku tíð. Mín fýra ára gamli drongur mundi ikki leggja merki til, at tey bannaðu eitt sindur, men hann var sera hugtikin av leikinum, sum hann nú hevur sæð tvær ferðir orsakað av, at Gunnvá og Barbara eisini spæla fyri barnagørðum og skúlum. Sostatt hevði hann eisini lagt til merkis, at Tjóðpallur Føroya hevur ávísar bústaðartrupulleikar og spurdi meg, tá vit vóru á veg inn at hyggja at Snata, um tað var harinni "har sum tey spæla, at tey hava eitt leikhús". Mammusa drongur. Men tað er ein onnur søga. Í øllum førum fekk Tjóðpallur Føroya eina góða byrjan uppá leiklistarliga heystið, eins og børnini við leikinum Snati fingu eina góða byrjan uppá leiklistarlívið
(IS)
Posted by Listin at 8:33 AM
Tuesday, August 30, 2011
Meistaralig mistøk
Eftirhondini eru fleiri væl eydnað føroysk/donsk yrkingarsøvn komin út og nú kom "Smukke fejltagelser" hjá Jóanesi Nielsen og Peter Laugesen. Tað skilst á danska heitinum og á donsku presentatiónini á bakpermuni, at talan fyrst og fremst er um eina danska útgávu og kanska átti hon bara verið á donskum. Í øllum førum tykist blandingin av donskum og føroyskum yrkingum eitt sindur ørkymlandi, onkrar yrkingar eru á báðum málunum, meðan aðrar bert eru á donskum. Men tá tað er sagt, skal eg skunda mær at siga, at tað er fáum, eg so fegin lati meg ørkymla av sum av teimum báðum, harra Nielsen og harra Laugesen, ið báðir eru yrkjarar av heilt serligum kalibur. Og við tað, at forlagið Torgarð hevur víst seg at vera av tí skynsama slagnum, er heilt vist onkur skilagóð orsøk til tær dansk-føroysku dispositiónirnar í snøggu, lítlu bókini. Sum skilst er heitið á henni tengt at evninum hjá Århus Festuge "Skønne fejl og andre lykketræf" í sambandi við, at teir báðir yrkjararnir skuldu lesa upp yrkingar í Løves Bog- og Vincafé í Århus síðsta leygardag.
Sjálvt um teir eru so mikið ymiskir yrkjarar, Havnarmaðurin og Århusianarin, at lesarin ongantíð ivast í hvør hevur skrivað hvat - eisini í felagsyrkingunum - hómast greiður skyldskapur í teirri grundleggjandi humanistisku lívsáskoðanini, sum merkir yrkingarnar. Yrkingarnar hjá Peter Laugesen eru stuttar, neyvar og kristallklárar staðfestingar, sum hvíla í sær sjálvum, samstundis sum tær lata upp ein ríkan heim av assosiatiónsmøguleikum. Yrkingarnar minna í teirra orðaspæli og øvugtleika eitt sindur um yrkingarnar hjá Tóroddi Poulsen.
Tomme flasker
husker pludselig
hvad de hedder
og hvem der drak
hvad der var i dem
(s.6 í Smukke fejltagelser)
Bilerne ligner
alle sammen
smarte sko
(s.16 í Smukke fejltagelser)
Reglurnar hjá Jóanesi Nielsen eru longri enn tær hjá Laugesen, men tær eru í grundini eisini ómetaliga kompaktar og innihaldsríkar. Tær kunnu vera spennandi, nærverandi, fullar av action og ramasjang sum t.d. tann fantastiska apoteosan av eini byrjanaryrking í mánalýsibókini, har Gud sendir sín einborna til Onglands í tarvaskapi. Ein yrking hjá Jóanesi Nielsen kann vera undirhaldandi sum ein heil skaldsøga, full av áhugaverdum karakterum og hendingum og mostrum.
Min moster Judith havde de største patter
runde som antennekupler
tog imod beskeder fra hunløver
ørkenrotter
sæler der muntert springer over breddegraderne
en lykkelig paddedyrsforening
med Judith på præsidentposten...
(s.25 í Smukke fejltagelser)
Summar av felagsyrkingunum ljóða meira av Jóanesi Nielsen enn Peter Laugesen, t.d. tann um sangarinnuna miklu í Savage Rose.Yrkingin hevur heitið Ugganarorð:
Eg væntaði at Anisette brotnaði
tá hon misti mannin
ella eldur kom í hana
undir hasum øgulig hárburðinum
kann alt henda.
Møguliga fóru starar at elta hana
hildu hana vera ein mjáan mammupíl rýmdan úr skógini.
Kanska fór okkurt veingjað beist at leingjast eftir hennara føgru
gimsteinaeygum
lata onkrum høvdingafugli tey sum prýði um hálsin.
Tá hon syngur um veturin
skilja glerpípurnar at yndisleikin er stokkutur.
Vársangurin fær løstaðar harrar at raka skeggstaparnar og lata
seg í reina skjúrtu.
Junirøddin ber av.
Áh! Eg elski hennara kviku dansandi føtur
støvið undan iljunum rekur gjøgnum lukkuligar býarnætur
fær skraddarans kviku hond at baldýra rósur á slitin pløgg.
Eg trúði at hon brotnaði tá maðurin doyði.
Tað gjørdi hon helst eisini.
Sum tey flestu er hon sett saman við lími, teymum og teknistiftum
ein skroypiligur figurur
við eini rødd sum knúsar glas.
(s.47-48 í Smukke fejltagelser)
Hugtakið Sufisma verður brúkt um islamska mystikk og spiritualitet, sum snýr seg um takksemið menniskjans mótvegis Allah. Ein tann besta yrkingin í bókini er ein felagsyrking hjá Laugesen & Nielsen. Hon eitur SUFI og tað er ikki til at siga hvussu nógv hon hevur við sufismu at gera, men í øllum førum snýr hon seg um minnið um eina spirituella og sera gløgga mostir:
Mostir stendur í dýrd úr eini aðrari tíð.
Hon sær eggini hjá sniglunum.
Tey liggja undir steininum og piprast
í anarkisins drúgva vetri.
Hví byggja kirkjur, sigur mostir,
á tí vakra steininum tú finnur.
Lat hann liggja.
Lat hann syndra sandrákið í vindinum.
Peter Laugesen og Jóanes Nielsen: Smukke fejltagelser.
62 síður, 129 kr . Forlaget Torgard.
Posted by Listin at 9:33 AM
Labels: KP, Skaldskapur
Monday, August 29, 2011
Jóhan Martin Christiansen í Copenhagen Contemporary
http://www.kopenhagen.dk/, sum úr mongdini av listarligum hendingum hesar dagarnar viðmælir fimm framsýningar/performance osfr. Tann eina er sýnisgluggaframsýningin hjá Jóhan Martin Christiansen, sum fær góð orð við á vegnum. Jóhan Martin er ein av okkara heilt fáu installatiónslistafólkum. Hann skrivar av og á greinar á http://www.kopenhagen.dk/
Torben Zendt skrivar um hann:
Jóhan Martin Christiansen er helt ung og uden karriere, men det tror jeg, han får. Han er fra Færøerne, går på kunstakademiet i Malmø og bor her i København. Og så udstiller han på Fifth Floor i Istedgade, som næsten kun udstiller værker af akademielever. Han laver installationer, hvor han stiller forskellige objekter og materialer sammen som en slags små materialedigte. Det er ret poetisk. Det kan være en plakat med Blondie, der er rammet ind på hovedet og læner sig op ad en grøn mælkekasse med en kassettebåndoptager ovenpå. Jeg synes, han repræsenterer noget nyt i installationskunsten, som skildrer materialets poesi. http://ibyen.dk/kunst/guide/kunstguideartikler/ECE1372099/guide-her-er-fem-kunstoplevelser-du-ikke-maa-misse/
Tíðindaskrivið hjá Jóhan Martini:
Self-Portrait in Very Dark
an exhibition by
Jóhan Martin Christiansen
at FIFTH FLOOR Opening 2nd of September 2011, 17-20 pm
Selvportrættet kan betragtes som en slags perversitet; en perversitet som har sin oprindelse i det skizofrene. Fascination af det skizofrene er pervers, derfor er selvportrættet skizofrent.
Det kan aldrig siges med sikkerhed at perversitet er et selvportræt, kun hvis man antager at det er en perversitet, eller at det erklæres som perverst.
Dette er ikke logik, det er et selvportræt. Et eksakt selvportræt. Så hvis et billede ikke er en lyd, så er en båndafspiller heller ikke lyd. Og horisonten er derfor opløst.
The Exhibition runs from 2nd to 30th September 2011
Thursday & Friday 15-17 pm
Saturday 14-17 pm or by appointment
(KP)
Posted by Listin at 9:08 AM
Sunday, August 28, 2011
Tey ungu í Focus
Áhugin fyri list er stórur millum føroyingar, ikki minst millum ungar føroyingar. Framsýningin "Innrás" í Müllers Pakkhúsi í fjør gav ein varhuga av, at vit eiga eitt ungt ættarlið, sum telir fleiri góð listafólk og tær tríggjar framsýningarnar í Galerie Focus við ungari list staðfesti enn einaferð henda varhuga. Tey trý listafólkini eru sera ymisk og teirra listarliga bakgrund og støði er eisini ymiskt. Silja Strøm er helst tann, sum er búnast listarliga sæð, sjálvt um hon bara er 24 ára gomul og hon er eisini tann best útbúna av teimum trimum. Men listavegurin kann vera fjølbroyttur. Bøkurnar hjá Bárði Oskarsson um m.a. ein hund, eina kettu og eina mús eru einki minni enn genialar.
Tær tríggjar framsýningarnar í Galerie Focus vardu bert fáar dagar. Hetta var alt í verðini ov stutt, eins og gallaríið í Lambagerði jú ikki liggur eins væl og sentralt fyri sum tað gjørdi fyrr. Vit seta inn nakrar myndir frá framsýningunum í Fokus hjá Bárði Oskarsson, Silju Strøm og Bárði Dal Christiansen. Báðar tær fyrrnevndu framsýningarnar vórðu ummældar her á blogginum:
http://listinblog.blogspot.com/2011/08/fremmandgjrdir-fablar-i-fokus.html og http://listinblog.blogspot.com/2011/08/kenslan-hja-bari-oskarsson-fyri-graum.html
Bárður Dal Christiansen hevði ta fínu myndainstallatiónina omanfyri við á Ólavsøkuframsýningini í fjør. Hansara myndir sýna áhuga fyri grafitti, street art og teknirøðum. Tey ungu listafólkini tykjast trívast sera væl við pappírslistini og Bárður Dal Christiansen er einki undantak. Hansara pappírsmyndir skara framúr, men myndirnar, sum eru teknaðar og málaðar á pappeskjupapp fungera somuleiðis sera væl. Hann fær serliga nógv burtur úr teimum myndunum, sum spenna seg út í stílsligum mótsetningum millum klassiska, væl úr hondum greidda persónstekning og eitt teknirøðkent universi, har orð og tekning eru kombinerað og tøkni tykist eitt sindur skramblut, merkt av underground, antin tað snýr seg um tusj á pappír ella máling og spray á papp og betong.
(KP)
Posted by Listin at 1:10 PM
Saturday, August 27, 2011
Skapandi dagur í Norðurlandhúsinum
Í síðstu viku vóru næstan 300 nýggir studentaskúlnæmingar í Norðurlandhúsinum saman við lærarum frá skapandi lærugreinunum: filmur og sjónvarp, leiklist, tónleikur og evning. Støðið undir skapandi degnum var framsýningin ”Kosmisk Sömngångare” í Norðurlandahúsinum. Framsýningin er við svenska listamanninum, Jan Håfström, og danska listamanninum, Knud Odde. Á framsýningini eru myndir, tónleikur, filmur, framførslulist og yrkingar.
Eftir rundvísing á framsýningini, skuldu hvør flokkur gera eitt heildarlistaverk, har bæði sjón og hoyrn eru partar. Norðurlandahúsið lovaði atgongumerki til konsert við Eivør til tann flokkin, sum skapaði besta verki.
Framsýningin í Norðurlandahúsinum hevur opið ein viku aftrat so tað er við at vera síðsti kjansur at síggja hana. Her er vinnarafilmurin hjá 11A.
Eftir rundvísing á framsýningini, skuldu hvør flokkur gera eitt heildarlistaverk, har bæði sjón og hoyrn eru partar. Norðurlandahúsið lovaði atgongumerki til konsert við Eivør til tann flokkin, sum skapaði besta verki.
Framsýningin í Norðurlandahúsinum hevur opið ein viku aftrat so tað er við at vera síðsti kjansur at síggja hana. Her er vinnarafilmurin hjá 11A.
Posted by Listin at 7:45 AM
Friday, August 26, 2011
Skapandi dagur í Norðurlandahúsinum
Í síðstu viku vóru næstan 300 nýggir studentaskúlnæmingar í Norðurlandhúsinum saman við lærarum frá skapandi lærugreinunum: filmur og sjónvarp, leiklist, tónleikur og evning. Støðið undir skapandi degnum var framsýningin ”Kosmisk Sömngångare” í Norðurlandahúsinum. Framsýningin er við svenska listamanninum, Jan Håfström, og danska listamanninum, Knud Odde. Á framsýningini eru myndir, tónleikur, filmur, framførslulist og yrkingar.
Eftir rundvísing á framsýningini, skuldu hvør flokkur gera eitt heildarlistaverk, har bæði sjón og hoyrn eru partar. Norðurlandahúsið lovaði atgongumerki til konsert við Eivør til tann flokkin, sum skapaði besta verki.
Framsýningin í Norðurlandahúsinum hevur opið ein viku aftrat so tað er við at vera síðsti kjansur at síggja hana. Her eru myndir frá kreativa degnum. Í morgin vísa vit vinnarafilmin.
Myndir: Zacharias Sørensen
Posted by Listin at 7:02 AM
Labels: IS
Thursday, August 25, 2011
Tóroddur Poulsen lesur yrkingar
Omanfyri sæst fotomynd av nýggja verkinum hjá Tóroddi Poulsen, sum kanska er ein politisk viðmerking inspirerað av, at val er fyri framman. Í øllum førum nevnir hann verkið Loysing ella samband. Í sambandi við Århus Festuge fer Tóroddur at lesa yrkingar í Ridehuset í Århus 4.september. Jón Hallur Stefánsson, Einar Kárason, Ármann Reynisson, Hans Jakob Helms og Jóanes Nielsen fara somuleiðis at lesa upp á sama stað. Sí meira um tiltakið í Århus her: http://www.vildmedord.dk/oplaesning-med-toruddur-poulsen/
(KP)
Posted by Listin at 11:54 AM
Labels: KP, Myndlist, Skaldskapur
Wednesday, August 24, 2011
Takk fyri summarlistina
Í Norðurlandahúsinum hongur enn fína Summarframsýningin við verkum hjá Knud Odde og Jan Håfström. Silja Strøm sýndi fram í Galerie Focus og tað gjørdu Bárður Oskarsson og Bárður Dal Christiansen eisini. Vit takka fyri summarlistina og seta inn nakrar myndir her frá góðum summarupplivingum (listin er als ikki fullfíggjaður!).
Nú gleða vit okkum til heystið, sum eisini fer at bjóða uppá fleiri áhugaverdar framsýningar. Í Listasavninum verða framsýningar hjá ávikavíst Per Arnoldi og Jónínu Guðnadóttir at síggja og í Norðurlandahúsinum og í Steinprenti letur upp framsýningin Klaksvikaffærer við Claus Carstensen. Í Bryggen í Keypmannahavn verður serframsýning við verkum hjá Hanna Bjartalíð. Hetta og mangt annað gleða vit okkum til og ikki minst síggja vit fram til, at hinir mentanarmiðlarnir, In mente hjá Suna Merkistein og Refleksjón við Heina í Skorini koma aftur úr summarfrí.
Anker Mortensen
Elin J.Smith
Aggi Ásgerð Ásgeirsdóttir
Summarframsýningin
Marius Olsen
Kirstin Helgadóttir
http://www.bryggen.dk/default.asp?news=177&Doc=134
http://art.fo/fo/exhibitions_year_2011.php
http://www.nlh.fo/Default.aspx?pageid=17618
(KP)
Posted by Listin at 11:11 AM
Subscribe to: Posts (Atom)


c: text/html

text:
Tað er stuttligt at samanbera mál og mat , ella tekstir og, at síggja eina máltíð sum ein tekst, eina yrking, eina samrøðu ella einarøðu. Ein máltíð er sum ein útsøgn:
Mín elskaði, vilt tú uppliva hesa yrking eg havi skapt í ovninum? Ella góða kom og uppliv hetta ævintýr, sum eg havi skapað við hvítleyki, lambskjøti og tomatum. Ella: Kom og tygg teg ígjøgnum hesa greinina um pedagogikk og vita um tú fært hann at sodna, tí eg havi sett hana í hálsin.
Kokkar eru í einum skapandi yrki: at gera ein nýggjan rætt er sum at yrkja eina yrking ella skriva eina søgu. .....Tað nýggja trendið í matstovumentanini er kanska meiri at servera heil stutsøgusøvn ella skaldsøgur í senn. Men at skapa er at finna uppá, nýggj orð, nýggjar myndir og samanberingar, nýggjar smakkkombinatiónir. Á internetinum – í eini lýsing - fekk Leif Sørensen sær ein dagin turt spik afturvið turrum kjøti....whatttt? Ja, hann eksperimenteraði.
Nógvar máltíðir eru tiltiknar, súrepladessertin hjá Evu, sum hon bjóðaði Adami, tann heilaga kvøldmáltíðin t.d. og Babettes gæstebud, kanska ikki so heilt ólíkar máltíðir, máltíðir við sera stórum avleiðingum.
Málið er sum matur. Pápi segði einaferð, tá ið talan var um skaldabrøðurnar úr grannahúsinum Áarstovu, sum so ofta verða samanbornir, at tekstirnir hjá Hans Andreas Djurhuus vóru skerpikjøtið hjá føroyskum børnum, men yrkingarnar hjá Janusi Djurhuus vóru sum bomm og dessert. Og vit vita øll, at vit mega eta kjøt fyri at blíva stór og sterk. Og bomm brenna tenninar.
Men hví er Hann rann sær kátur upp um heyg ella Abbi tín er ríkur turt kjøt? Og hví er hana sveipti havsins hjómhvíta froða bomm? Málið....annar brúkar tey føroysku orðini, gerandisdagin hjá børnunum, gerandismálið er bulurin í málinum, hin leitar fram forn orð og fornar bendingar, spennandi og áhugavert, sunnudagsdessert, pynt og undirhald.
Vit hava sum kunnugt 4 smakkir -- pluss umami sjálvandi....málið hevur eisini nógvar smakkir, orð og brigdi. Vit hava 5000 smaksleykir, sensorar á tunguni og matur kann vera beiskur , søtur, súrur, saltur, ræstur.. .....Men nú orðini....tess betur tú dugir málið, tess størri orðatilfar og tess fleiri brigdi tú kennir, tess fleiri sensorar hevur tú.......
Eg var einaferð til eksamiu í enskum máli og ein av uppgávunum var at kommentera nakrar setningar, sum allir søgdu tað sama, teir ljóðaðu so:
My beloved parent has joined the heavenly quoir. (Mín kæri faðir er fluttur í annað ljós.)
My father has passed away. (Pápi er deyður)
The old man has kicked the bucket. (Gamli hevur parkerað tuflurnar).
Upplýsingin er tann sama í øllum trimum setningunum, men tú fært sera ymiskar eykaupplýsingar við teimum valdu orðunum.
Meiningar og orð kunna vera beisk, søt, hørð og hvøss sum grót, floyalsmjúk sum vellingur, luftkend sum candy floss.
Tað ger ikki tað sama, hvussu vit snakka. Ymsar støður krevja ymiskt málbrúk. Áhugavert kjak var í ALSO í ÚF ein morgunin. Lurtarar høvdu skrivað inn og funnist at, at panelið brúkti so ljót orð, eiðir og illbønir. Og eisini var spurningurin havdur á lofti, um suðuroyingar brúka fleiri illbønir enn norðoyingar, og um fólk, sum eru í útvarpinum skula sleppa at tosa sítt egna heimamál, sjálvt um tað er fult av eiðum og illbønum, og spurningurin um tey, sum arbeiða í útvarpinum hava aðrar skyldur málsliga enn tey, sum viðtal verður gjørt við. Sjálv haldi eg, at eiðir og illbønir sjálvandi eru partur av málinum, men skula bert brúkast, tá ið veruliga stendur á. Kjakið er sera viðkomandi, jú eiðir og fremmandorð lita málið, geva tí koloritt. Men um tað verður ov nógv bara helvitis lort ella cool og lekkirt, og um vit alla tíðina senda smíl og grátmyndir í staðin fyri at brúka orð, so fækka orðini , meðan vit sita og eta somu pizza hvørt kvøld framman fyri skíggjan.
Mítt arbeiði í løtuni er at undirvísa útlendingum í føroyskum, og tað gevur mær unikt innlit í , at móðurmál í Føroyum er ikki bara føroyskt. Næmingar í løtuni umboða Filipsoyggjar, Kambodja, Kina og Hong Kong, Peru, Frankaríki, Russland, Ukreina, Kroatia, Rumenia og Slovakia og Japan og tey læra meg, at føroyskt kann eisini vera fremmandamál ella annað mál, føroyskt sum fremmandamál eigur at verða skipað sum sjálvstøðug lærugrein við krøvum og skikkaðum lærarum. Tað er ótrúligt, hvussu lítið skal til fyri at gera seg forstáiliga: meg síggja hon SMS/eg ikki dáma kjøt, men eisini ótrúligt, hvussu nógv skal til fyri at ogna sær málið fult og heilt. Eitt annað, sum henda undirvísing, repeterar fyri mær er, hvussu stórur munur er á talaðum og skrivaðum føroyskum. Næmingarnir lurta eftir talaðum føroyskum og herma, tey duga stuttligar vendingar úr Vágoynni ella av Viðareiði. Eg vil gjarna læra tey talað mál, men eg má eisini brúka tekstir, og eingir tekstir sum eru á føroyskum eru á føroyskum talumáli. Nå, so lurta vit eftir útvarpinum, tey tosa, tað má vera talað mál....men har er avbjóðingin enn størri, vit hava lurtað eftir tíðindasendingum og eftir ALSO, tey forstanda ikki eitt orð. Kringvarpið skuldi sæð hetta sum eina avbjóðing, tey kundu hjálpt til við sendingum til henda bólk av borgarum, sendingar til útlendingar við útlendingum. Ikki bara eina sending har vit útstillað útlendingarar, telja tey og teirra lond og “snakkka” um integratión. Skula kanska lata tey útlendsku sjálvi fáa orðið.
Nógvar máliskur eru, sum brúka smakk sum metaforu fyri kenslur. Øll vita at “feitt” er gott, at vera eddikasúrur er ikki gott, at stroya salt í sárið í fluttari merking er sálarkvøl, eitt uppskot á tingi kann vera soltið og mangla kjøt.
Orðabókin sigur , at ræst norðanfyri í fluttari merking merkir giggut ell gimmut, undir tí tulkingini er hetta vanliga undirlutalæti, sum vit eisini síggja í øðrum orðum, føroyskt er giggut, útlendskt er cool. Tað hevði hóskað betur, um ræst í fluttari merking var: sterkt, kraftugt, stimbrandi, serstakt osfr.
So lat meg enda við eini ræstari yrking, so kunna tit sjálvi avgera um hon er stimbrandi ella pyntilig og dessertkend. Tá ið alt kemur til alt er ein yrking eins og ein máltíð ein subjektiv uppliving.
Yrkingin er orðini hjá okkara prísvinnandi yrkjara úr áttatiárunum. Orðini (1985) eftir Róa Patursson.

robotstxt: allowed

filter: keep


text:
Skrúðgonga og konsert
Fríggjadagin 27. juli 2012 kl. 16.00 fer stóra almenna Faroe Pride skrúðgongan í gongd. Ætlanin er at ganga frá Gundadali, oman gjøgnum Miðbýin og enda niðri á Tórsgøtu, har skipað verður fyri ókeypis og familjuvinarligari konsert. Mannamúgvan fer at hoyrast og síggjast aftur, og ætlanin er at veruliga seta lit á Havnina henda seinnapartin. Allir føroyingar eru vælkomnir at heppa, eygleiða, lurta ella luttaka á Faroe Pride.
Tey luttakandi á konsertini vera: Eivør, Nalja, Reykjavík Queer Choir, 200, Mike og Dreymaferðin við Búa & Dánjal. Fleiri nøvn vera kunngjørd seinni.
Tiltakið verður skipa eins og ”Hinsegin døgum” í Reykjavík, har næstan 1/3 av øllum íslendingum árliga møta upp. Vónandi verður hetta eisini galdandi í Tórshavn – við tíðini. Heðin Mortensen, borgarstjóri í Tórshavnar kommunu, kemur at seta Faroe Pride 2012, Jón Gnarr, borgarstjóri í Reykjavík, verður gestarøðari og Tróndur Vatnhamar verður vertur.
LGBT Føroyar, ið er rørsla fyri samkynd, tvíkynd og transpersónar í Føroyar, skipar fyri tiltøkunum við stuðli frá og í samstarvi við Tórshavnar kommunu og Nordisk Kulturfond.


text:
Í góðveðrinum sunnudagin spældu vit á Toftum móti B68 í fjóringsfinaluni í steypakappingini. Vit møtust í HB húsinum til eina góða máltíð, sum Ninna og Lea skuldu gera, men høvdu fingið mammuna at gera tað ístaðin. Eftir eina góða máltíð gekk leiðin inn á Toftir.
Eftir vísdómsorð frá Allani og Gisla fóru vit vælupplagdar út á vøllin. Vit løgdu høgt press, og høvdu bóltin nógv fyrstu løtuna av dystinum. Okkara miðja arbeiddi hart og løgdu eitt gott trýst á miðjuna hjá B68, so tær ikki fingu spælt bóltin út til teirra vengur ella fram til álopið.
B68 roynir seg við stikningum aftur um okkara verju. Tvær ferðir eydnast tað hjá teimum at faa bóltin fram við verjuni, men útnýtta ikki møgulleikan einsamallar móti Simonu í málinum, sum bjargar meistarliga.
Ein minutt fyri steðgin kemur endiliga hol á hjá okkum. Rebekka fangar ein bólt úti á síðuni, prikar bóltin framvið einum B68 leikara og setur ferð á frameftir. B68 leikarin klárar ikki at fylgja við kviku Rebekku, sum kemur til baklinjuna og leggur eitt sera gott innlegg innfyri.
Ninna roynir at koma til bóltin, men ein verjuleikari hjá B68 er fyrr á bóltinum, men er óheppin, og setur bóltin í egið mál. Beint eftir floytar dómarin fyri síðstu ferð í fyrra hálvleiki.
Tá seinni hálvleikur byrjar er tað sum um, at vit loyva B68 meira inn í dystin. Tær fáa meira pláss at spæla og koma eisini til fleiri møgulleikar, men tíbetur fyri okkum fáa tær ikki bóltin í málið.
Hóast B68 hevur nógv spæl, koma vit eisini til nógvar farligar møgulleikar. Tær leggja nógv fyri at fáa 1-1 málið. Men hetta ger eisini, at tað verður nógv pláss til okkum frameftir, og við eitt sindur av hepni kundi tad veri bæði 2,3 ella 4-0 til okkum. Men tíverri fyri okkum er verjan hjá B68 fyri í síðstu løtu hvørjaferð. Men inni vil bólturin ikki.
Í síðsta minuttinum av vanligu leiktíðini fáa vit endiliga útloysandi málið til 2-0. Rannvá smekkar boltið í netið, við góðum skotið uttanfyri málfeltið.
Eftir hvønn dyst stemma vit dagsins leikara og í dag varð tað arbeiðshesturin á miðvøllinum Ása, sum fekk flestar stemmur.
Vit spæla aftur sunnudagin móti oddaliðnum KÍ, vónandi koma fleiri at stuðla okkum.
Koyr á, HB !!!!
HAGTØLINI
Steypakappingin kvinnur, 1. umfar: sunnudagin 7. mai kl. 17.00 2017 á Svangaskarði
B68 – HB 0-2 (0-1)
0-1 Jónfríð Johannesen 45'
0-2 Rannvá Mortensen 85''
Liðið: Eingi hagtøl er tøk
Óbrúktur eykaleikarar: Eingi hagtøl er tøk
Venjari: Allan Dybczak
Hjálparvenjari: Gisli Sveinbjørnsson
Dómari: Eingi hagtøl er tøk
Hjálpardómarar: Eingi hagtøl er tøk


text:
Vit settu okkum á dystin beinanvegin, og fleiri ferðir var um reppið, at vertirnir komu í trupuleikar í uppspælinum. Hetta koma at kosta teimum seinni.
Tá lítið korter var leikt, kom Pál sær sera hegnisliga burturúr einari truplari støðu í síðuni. Hann spelar avstað og sendir bóltin til Fróða, sum leggur av til Andrew, sum, nakað uttanfyri brotsteigin, bankar bóltin í málið.
Andrew royndi seg aftur løtu seinni, men hesuferð fór royndin beint yvir málið. Tá 25 minuttir vóru leiktir, vinna vit bóltin enn einaferð í uppspælinum hjá B68. Brádliga eru vit fýra móti tveimum. Fróði spælur út til vinstur til Andrew, sum hegnisliga snarar verjuna av og ísakalt sendir bóltin í netið.
Dysturin varð avgjørdur tríggjar minuttir seinni, tá Kristin skorar til 3-0. René gjørdi forarbeiðið í høgru síðu, og av baklinjuni spælir hann út til Kristin.
Emil Ronaldsson fekk besta møguleikan fyri vertirnar, tá hann móti endanum av hálvleikinum skallaði við síðuna av eftir horna.
Vit hildu gongdina viðlíka í seinna hálvleiki, og tá 52. minuttir vóru leiktir, endaði Christian málveitsluna eftir at vit høvdu víst sera gott spæl.
Emil Ronaldsson fekk allar stórsta møguleikan fyri vertirnar tá hann fekk ein góðan bólt sendan innfyri, men hóast hann gjørdi alt rætt og rakti bóltin væl, var einki at gera tí Teitur bjargaði meistarliga og held við tí málinum reint.
Í seinna hálvleiki komu Símun, Levi og Poul inn fyri Kristin, Andrew og Fróða. Sum so var alt avgjørt tá, og kvaliteturin á spælinum lækkaði eisini hóast vit vóru klárt betur og høvdu stýr á dystinum.
René og Símun royndu seg, men skotið hjá René fór beint yvi,r og tá Símun kom í góða støðu, var Kristian Joensen fyri og bjargaði.
Samanumtikið vunnu vit ein góðan og sera sannførandi sigur á uppflytarunum, sum als ikki fingu sítt spæl at koyra. Vit hanga í grannunum og eru har uppi sum vit eiga.
Koyr á, HB!
HAGTØLINI
Effodeildin, 8. umfar sunnudagin 11. mai 2014 kl. 15:00 á Svangaskarði
B68 – HB 0-4 (0-3)
0-1 Andrew av Fløtum 14’
0-2 Andrew av Fløtum 25’
0-3 Kristin R. Mouritsen 28’
0-4 Christian R. Mouritsen 57
Liðið: Teitur M. Gestsson – Pál Mohr Joensen, Jóhan T. Davidsen, Rógvi S. Holm, Jógvan Rói Davidsen, René Shaki Joensen, Fróði Benjaminsen (liðsk.) (Poul Ingasson 77), Heini Vatnsdal - Kristin R. Mouritsen (Símun Samuelsen 60), Christian R. Mouritsen, Andrew av Fløtum (Levi Hanssen 71)
Óbrúktir eykaleikarar: Thomas Knudsen og Tróndur Jensen
Á beinkinum: Heðin Askham, Jón Simonsen, Kaj Niclasen, Jan F. Jensen og Heðin Weihe
Dagsins maður: Christian R. Mouritsen
Gult kort: Heini Vatnsdal
Dómari: Rói Jacobsen
Hjálpardómarar: Andreas Josephsen og Jón Kári í Brekkuni
4. dómari: Jan Gardar
Myndir: Rakul Hansen


text:
Um lærlingur frammanundan hevur lokið ein part av tí útbúgving, sum nevnd er í lærusáttmálanum, kann sáttmálin vanliga bara fevna um vantandi partarnar av verkligu læruni og skúlagongdini.
Um lærlingur, sum av aðrari útbúgving ella viðkomandi starvsroyndum, hevur serligar fortreytir at fara undir ta útbúgving, sáttmálin fevnir um, kann viðkomandi yrkisnevnd samtykkja, at útbúgvingin kann verða stytt.
Um lærlingur og lærupláss meta, at lærlingur lýkur onkra av hesum treytum, t.d. um lærlingur hevur lokið part av skúlagongdini, sum hoyrir til yrkisútbúgvingina lærlingurin er undir, ber til at søkja um stytta lærutíð. Ella um lærlingur hevur viðkomandi starvsroyndir, t.d. hevur starvast við tað sama, sum sáttmálin fevnir um, áðrenn viðkomandi er byrjaður at læra. Umsóknin um styttað lærutíð verður fest á oyðublaðið "umsókn um broyting í lærusáttmála". Oyðublaðið er at finna her á heimasíðuni. Umsóknin verður send til Yrkisdepilin. Viðkomandi yrkisnevnd viðgerð síðani málið á komandi fundinum (upplýsast kann, at hvør yrkisnevnd hevur 4 ella 5 fundir um árið).


text:
- Tíðindi, mentan og ítróttur
Felliknívur er springknívur og er tí vápn
Politiið hevur fingið ein knív afturat í vápnalógina.
Føroya rættur hevur givið einum manni 1.000 kr. í sekt fyri at keypa ein knív av slagnum Browning úr Kina.
Maðurin fekk tó ongantíð knívin, tí tollararnir tóku hann, tá hann kom til Føroya við postinum.
Maðurin segði í rættinum, at hann bílegði knívin úr Kina, tí har er hann 100 kr. bíligari enn at keypa hann í einum handli í Havn.
Hann segði, at talan er ikki um springknív, tí knívsblaðið støkkur ikki upp sum á springknívi.
Kemur undir vápnalógina
Men í rættinum vísti ein løgreglumaður, hvussu knívurin virkar.
Rætturin sigur, at knívurin líkist so nógv einum springknívi, at hann kemur undir forboðið í vápnalógini.
Knívurin kann, eins og springknívur, latast upp við einari hond.
Hann kemur tí undir somu áseting sum springknívur í vápnalógini, hóast hann er felliknívur, og hann er tí ólógligur.
Maðurin, sum bílegði knívin úr Kina fyri at spara 100 kr., fær tí 1.000 kr. í sekt fyri at bróta vápnalógina, og hann missir knívin.
Sí eisini


text:
Írland (land)
Írland, (enskt: Ireland, írskt: Éire, ulster skotskt: Airlann) er lýðveldi í Vesturevropa. Landið Írland, ið ikki má mistakast fyri oynna Írland, hevur landamark norðureftir við Norðurírland, ið er partur av Stórabretlandi. Sjómark hevur Írland við Atlantshavið, Írska havið og Ermasund.
Írland hevur sjálvstýri, øvugt Norðurírland, sum er partur av Stóra Bretlandi.
Dublin er høvuðsstaður í Írlandi og aðrir stórir býir er Cork, Limerick, Galway og Waterford.
Innihaldsyvirlit
Søga[rætta | rætta wikitekst]
Írland var leingi undir bretskum yvirvaldi. Í 1922 fekk syðri partur – um fýra fimtingar av oynni – sjálvstýri í Bretska Heimsveldinum og gjørdist óheft lýðveldi í 1948; men Norðurírland varð verandi saman við Bretlandi.
Írski frístaturin varð settur á stovn í 1922 sum ein dominión (sjálvstjórnandi hjáland) í bretska Commonwealth og fekk økt sjálvstýri ígjøgnum m.a. the Statute of Westminister 1931 og the abdication crises of 1936. Í 1937 varð ein nýggj stjórnarskipan (New Constitution), ið lýsti landið sum fullveldisríki undir heitinum Ireland sett í gildi. Og í 1949 vórðu seinastu formligu bondini við Sameinda Kongsríkið (UK) slitin, tá ið Írland tók loysing og lýsti seg sum tjóðveldi.
Meðan landið var undir bretskum veldi og fyrstu árini sum tjóðveldi var Írland eitt av fátækastu londunum í Vesturevropa og fráflytingin úr landinum var stór. Í 1950’unum varð protektionistiski búskapurin opaður, og í 1973 gjørdist Írland limur í Europeiska Felagsmarknaðinum EF (nú Europeiska Samveldið ES). Ein búskaparkreppa noyddi landið til at fremja nýskipanir seinast í 1980’unum, og skattur og reglur vórðu linkaði ógvusliga í mun til onnur ES-lond.
Írski loysingarherurin, IRA, stríddist í sekstiárunum fyri at fáa teir seks norðastu landspartarnar uppí Írland ístaðin fyri, at teir skulu vera partar av Stóra Bretlandi.
Seinastu 20 árini hevur Írland havt ein stóran búskaparvøkstur, og landið hevur í dag tann 31. størsta búskapin í heiminum. Í 2009 varð landið mett at hava hægstu lívsgóðsku í heiminum. Men altjóða kreppan hevur eisini rakt Írland hart, og hevur ført arbeiðloysi og økta fráflyting við sær.
Politikkur[rætta | rætta wikitekst]
Írland er limur í ES, OECD og ST.
Írskir forsætismálaráðharrar (írskt: Taoiseach, fl. Taoisigh)
- Eamon de Valera (29. desember 1937 - 18. februar 1948, flokkur: Fianna Fáil)
- John A. Costello (18. februar 1948 - 13. juni 1951, Fine Gael)
- Eamon de Valera (13. juni 1951 - 2. juni 1954, Fianna Fáil)
- John A. Costello (2. juni 1954 - 20. mars 1957, Fine Gael)
- Eamon de Valera (20. mars 1957 - 23. juni 1959, Fianna Fáil)
- Sean Lemass (23. juni 1959 - 10. november 1966, Fianna Fáil)
- Jack Lynch (10. november 1966 - 14. mars 1973, Fianna Fáil)
- Liam Cosgrove (14. mars 1973 - 5. juli 1977, Fine Gael)
- Jack Lynch (5. juli 1977 - 11. desember 1979, Fianna Fáil)
- Charles J. Haughey (11. desember 1979 - 30. juni 1981, Fianna Fáil)
- Garret FitzGerald (30. juni 1981 - 9. mars 1982, Fine Gael)
- Charles J. Haughey (9. mars 1982 - 14. desember 1982, Fianna Fáil)
- Garret FitzGerald (14. desember 1982 - 10. mars 1987, Fine Gael)
- Charles J. Haughey (10. mars 1987 - 11. februar 1992, Fianna Fáil)
- Albert Reynolds (11. februar 1992 - 15. desember 1994, Fianna Fáil)
- John Bruton (15. desember 1994 - 26. juni 1997, Fine Gael)
- Bertie Ahern (síðani 26. juni 1997, Fianna Fáil)
Fyrisitingarlig landaøki (amt og kommunur)[rætta | rætta wikitekst]
Upprunaliga var Írland býtt í 26 amt (counties), og hesi mynda framvegis tær mentanarligu og ítróttarligu eindirnar eins og postnumrini. Men fyrisitingarliga uppbýitið er í dag 29 eindir, County Dublin varð í 1990’unum býtt í trý og Tipperary í tvey í 1890’unum. Aftrat hesum koma 5 býir (cities), teir eru Dublin , Cork , Limerick, Galway og Waterford . Haraftrat koma fimm býarkommunur nevndar 'boroughs' (sama orð sum norrønt ‘borgir’), tær eru Clonmel, Drogheda, Kilkenny, Sligo og Wexford, ið hava ávíst sjálvstýri innanfyri kommunumark. Hóast Kilkenny verður roknað sum ein ‘borough’ hevur býurin lógligan rætt sum ‘city’.
Átrúnaður[rætta | rætta wikitekst]
Írska grundlógin sigur at staturin má ikki umboða nakra ávísa trúgv, og hon tryggjar trúðarfrælsi fyri øll. Umleið 86,8% av fólkinum eru rómverskir katolikkar; og sambært úrslit av kanningum, so eru írar tey ídnastu at ganga regluglia til messu (mass) í kirkju hvønn sunnudag í vesturheiminum. Men somu kanningarúrslit vísa eisini eina stóra minking í kirkjugond í landinum, seinastu 30 árini. Millum 1996 og 2001 minkaði kirkjugongdin frá 60% til 48%, (áðrenn 1973 var kirkjugongdin omanfyri 90%) , og fleiri katólskir lærustovnar eru stongdir.
Næststørsta kristna samkoman er anglikanska ‘Church of Ireland’ ið eftir áhaldandi minking í limatali ígjøgnum alla 20’du øld, nú aftur hevur upplivað eina framgongd. Eins og aðrar smærri kristnar samkomur so sum brøðrasamkoman (Presbyterian) og metodistakirkjan. Millum 2002 og 2006 vaks talið av muslimum í Írlandi við 69% og islam er nú triðstørsta og skjótast vaksandi trúgvin í írlandi. Eisini hevur lítla jødiska samfelagið og nýggjara hinduistiska samfelagið upplivað ein vøkstur seinastu árini.
Størstu halgimenni Írlands eru Sankta Pátrik (Saint Patrick), Saint Bridget og Saint Columba. Men Saint Patrick er tann einasti av hesum ið regluliga verður roknaður sum Høvuðshalgimenni. Pátriksmessa (Saint Patrick's Day) 17 mars verður hildin í Írlandi og uttanlands sum írskur tjóðardagur, við skrúðgongum og øðrum tiltøkum.
Sambært ein kanning frá 2006 vóru tað 186.318 fólk (4,4%) ið søgdu seg onga trúgv hava, men í hesum tølum eru bæði ikki-trúgvandi og fólk ið rokna seg sum ‘spirituel’ og heiðin (ikki-kristin) íroknaði. Aftrat hesum komu 1.515 fólk ið roknaðu seg sum agnostikarar og 929 ið lýstu seg beinleiðis sum ateistar. Samlað verður talið á ikki-trúgvandi fólkum sostatt 4,5% av fólkinum. Onnur 70.322 svaraðu ikki fyri um tey høvdu trúgv ella ikki.
Trúgv og politikkur[rætta | rætta wikitekst]
Upprunaliga grundlógin í írlandi frá 1937 gav katólsku kirkjuni eina ‘serstøðu’ sum kirkja meirilutans, men viðurkendi aðrar kristnar rørslur og jødadóm. Sum í øðrum katólskum londum hevur Írland upplivað eina áhaldandi sekularisering ígjøgnum 20’du øld. Í 1972 var lógin ið nevndi átrúnarligu bólkarnar, katólsku kirkjuna íroknaða, strikað úr grundlógini.
Útbúgving og politikkur[rætta | rætta wikitekst]
Hóast átrúnarligar skipanir reka nógvar av skúlunum í Írlandi, fer ein framhaldandi sekularisering fram í írska fólkinum, serliga hjá unga ættarliðnum. Í katólsku skúlunum kunnu foreldur biða um at børn teirra verða frítikin fyri átrúnarliga frálæru, og sama frálæra snýr seg í dag, um átrúnað sum heild, heldur enn um eina ávísa trúgv. Átrúnarligir skúlar ið fáa almennan stuðul hava ikki loyvi til at diskriminera næmingar vegna teirra trúgv, ella væntandi trúgv. Men ein avmarkandi skipan fyri upptøku, har næmingar hvørs virði samtvinnar við skúlans virði, verða upptiknir áðrenn aðrir næmingar finst tó.
Mentan[rætta | rætta wikitekst]
Í Írlandi finnast øki har írskt (gæliskt) framvegis verður tosað. Hesi øki verða kallað Gaeltachtai.
Írland er kent fyri sín ríka fólkatónleik, ein kendur bólkur er The Dubliners.
Landfrøði[rætta | rætta wikitekst]
Veðurlagið í Írlandi er lýtt og slavið, og tí er lendið nógvastaðni arbeitt og græsgrønt. Landbúnaður er enn høvuðsvinna; men eisini í Írlandi eru mong fólk – helst ungfólk – flutt av bygd til býirnar. Náttúrutilfeingið er ikki nógv, og áðrenn ídnaðurin og ferðavinnan tóku dik á seg, var Ìrland eitt av fátækastu londunum í Vesturevropa.


text:
Á Torginum - Upplestur: "Sornhúsfólkini" - Tala: Petur W. Háberg "Innanfyri ella uttanfyri"
EvR Sending
Kelduvaðið - Tala: Kári Kjelnæs “Røddin í oyðimørkini.” Orðið: "Jesus er Gud"
EvR Sending
Á Torginum - Upplestur: "Sornhúsfólkini" - Tala: Brynleif Hansen "Hvønn skulu vit fara til?"
EvR Sending
Kelduvaðið - Sending til minnis um Árna Jacobsen
EvR Sending
Á Torginum - Upplestur: "Sornhúsfólkini" - Tala: Petur W. Háberg "Griðstaðirnir"
- EvR sending
Kelduvaðið - Tala: John Færø "Hvørja ávirkan havi eg á onnur?"
EvR sending
Á Torginum - Upplestur: "Sornhúsfólkini" - Einar Vang nýggjársheilsan 2017-2018
EvR sending
Kelduvaðið - Nýggjárssending - Tala: Jóhan við Neyst “Hin síðsta, hin stóra dagin.”
EvR sending
Á Torginum - Upplestur: "Sornhúsfólkini" - Tala: Rodmundur í Liða
- EvR sending
Kelduvaðið - Tala: Jóhan við Neyst "Guds opinbering í náttúruni og við Syninum"
EvR sending
Á Torginum - Upplestur: "Sornhúsfólkini" Tala: John í Skemmuni "Friður á jørð"
EvR sending
KELDUVAÐIÐ 17. desember - Evangelisk Jólasending úr Betesda í Klaksvík frá 1994
Sunnukvøldið 17. des. kl. 20.00 á R7, sum hoyrist um alt landið á FM.102 og FM.107. “Evangelisk Jólasending úr Betesda í Klaksvík…
Á Torginum - Upplestur: "Sornhúsfólkini" Tala: Áron á Roykheyggi "Orð Guds og at vera sannorðaður"
EvR sendingin "Á Torginum" - hvørt týskvøld kl. 21:00, endursent sunnudag kl. 12:30 á R7.
Kelduvaðið - Jólakonsert úr Ebenezer í Havn (uppt. 2014)
EvR sendingin "Kelduvaðið" - hvørt sunnukvøld kl. 20, endursent hóskvøld kl. 21.
Á Torginum - Upplestur: "Sornhúsfólkini" Tala: Sjúrður Olsen "Hjarta, lýdni og tænasta Sámuels"
EvR sendingin "Á Torginum" - hvørt týskvøld kl. 21:00, endursent sunnudag kl. 12:30
Kelduvaðið - Tala: Jóhan við Neyst "Higartil hevur Harrin hjálpt" Orðið: "Hvíldarløtan"
EvR sendingin "Kelduvaðið"
Á Torginum - Upplestur: "Sornhúsfólkini" Tala: Andrew W. Sloan "Mær hoyrir hevndin til"
EvR sendingin "Á Torginum" - hvørt týskvøld kl. 21.00 og endursent sunnudag kl. 12.30 á R7.
Kelduvaðið - Tala: Poul Jóhan Djurhuus “Orð Jesusar á krossinum.” Orðið: "Gud er góður"
EvR sendingin "Kelduvaðið" - hvørt sunnukvøld kl. 20.00, og endursent hóskvøld kl. 21:00 á R7.
Kelduvaðið - Tala: Símun Absalonsen "Kennir tú Jesus?" Orðið: "Kom í trúgv"
EvR sendingin "Kelduvaðið"
Á Torginum - Upplestur: "Sornhúsfólkini" Tala: Jógvan Skýlindal "Hvat skal eg gera við Jesus?"
- EvR sendingin "Á Torginum"
Kelduvaðið - Tala: Kári Kjelnes "Hin góði hirðin" Orðið: "At vera hjá Kristusi"
EvR sending
Á Torginum - Upplestur: "Sornhúsfólkini" Tala: Jacob Olsen "Frelsa Guds"
EvR sendingin "Á Torginum"
Kelduvaðið - Tala: John Høj "Jóh. kap 17" Orðið: "Jesus verður dómari"
EvR sending. Seinni partur av møti í ELIM í Søldarfirði frá 2010.
Á Torginum - Upplestur: "Sornhúsfólkini" Samrøður: Marjun og Páll Poulsen um verkið í Grønlandi
EvR sendingin "Á Torginum"
Kelduvaðið - Tala: Torbjørn Marsten "Opinb. kap. 22" Orðið: "Vilt tú sleppa í Himmalin?"
EvR sending. Fyrri partur av møti í ELIM í Søldarfirði frá 2010.
Samband
Postboks 226
FO-600 Saltangará


text:
Hetta er m.a. galdandi fyri ta raðfesting, sum Listin bar fyrstu tíðindi um í gjár. Nevnliga avgerðin um at taka mentanarsendingina Refleksjón av skránni uttan at nøkur nýggj mentanarsending verður sett í staðin. Hetta er eitt eklatant brot uppá public service sáttmálan, sum hevur mentanina sum aðalmál (sí brot niðanfyri). Hetta má eisini sigast at vera afturlítandi í eini tíð, har aðrar sjónvarpsrásir í heiminum leggja størri dent á mentanini við at gera beinleiðis mentanarrásir. Hetta má fatast sum ein lifran fyri lægsta felagsnevnara, sjálvt um, at hyggjaratøl hava víst, at lægsti felagsnevnari als ikki er til staðar og um hann er, so hyggur hann allíkavæl at mentanarsendingum. Hetta er at svíkja okkara rættindi til sjónvarp, ið gevur okkum høvið at reflektera, fáa avbjóðingar, skapa samleika og fáa innlit í tær hugsanir, sum liggja aftan fyri listina. Hetta er ein avmarking av okkara evni til at fata henda heimin. Hetta er at lækka okkara lívsvirði. Hetta er for galið!
Vit hava enn In mente, sum er ein frálík útvarpssending. Men sendingin er eyðsýniliga farin í endaleysa summarfrítíð og hon er heldur ikki í sær sjálvum nóg mikið. Mentan má vera í sjónvarpinum ”í hvussu so er við einari mentunarsending um vikuna, annars verda vit øll so skítbýtt, klikkaði og einoygd...” sum ein klókur facebookvinur skrivaði í gjár.
Vit hava vent okkum til leiðsluna í Kringvarpi Føroya og til nevndina og hava sjálvsagt eisini hugsað okkum at venda okkum til mentamálaráðið.
Svar frá Rúna Heinesen, formaður fyri Kringvarpsstýrið
Eg skal við hesum royna at svara uppá spurningin, um tað er rímuligt at ein mentunarsending sum Reflektión verður tikin av komandi vetrarskrá. Frágreiðingin til, at Kringvarpið ger broytingar í vetrarskránni er, at í fjørheyst skrivaðu Mentamálaráðið og Kringvarpið undir ein Public Service-sáttmála. Kringvarpið hevur nú skyldu til at náa fjølbroyttum málunum, sum eru útgreinað í hesum sáttmálanum. Avleiðingin er, at nú skal Kringvarpið bæði í summar- og vetrarskránni raðfesta ymsar tættir. Um stovnurin hevði rúmari fíggjarkarm, so vóru møguleikar fyri at Reflektión ella líknandi mentunarsending kundi hildið fram. Sendingin Reflektión hevur verið á sjónvarpsskránni í tveir vetrar – aðruhvørja viku. Enn er ikki kunngjørt hvat í kemur ístaðin, men ætlanin er, at mentan í breiðum týdningi skal hava sína rímuligu rúmd í útvarps- og sjónvarpsskránni í tíðarskeiðnum upp hesi 3 sáttmálaárini.
Vit í stýrinum hava okkara næsta fund um 2 vikur og sjálvandi verður tykkara sjónarmið eisini umrøtt á tí fundinum.
Brot úr public service-sáttmála millum Kringvarp Føroya og Mentamálaráðið
ENDAMÁLIÐ VIÐ PUBLIC SERVICE:
STYRKJA ÁHUGA BORGARANS AT VIRKA Í EINUM FÓLKARÆÐISLIGUM SAMFELAG
MENNA FØROYSKA MÁLIÐ OG SAMLEIKA FØROYINGA
STIMBRA MENTAN OG SKAPANAREVNI
STIMBRA VITAN OG FATAN
Kringvarp Føroya hevur ein týðandi leiklut sum miðlari og skapari av føroyskari mentan.
Kringvarp Føroya skal framleiða og senda dygdargott tilfar, og á henda hátt virka fyri, at allir føroyingar gerast betur førir fyri at taka støðu til og ávirka samfelagsgongdina á ein fólkaræðisligan hátt. Hetta merkir, at stovnurin bindur seg til at tryggja eitt breitt útboð av sendingum og tænastum fyri alt Føroya fólk umvegis sjónvarp, útvarp, alnet og líknandi miðlar. Sendingarnar skulu m.a. fevna um tíðindaflutning, upplýsing, mentan og undirhald, her undir eisini sendingar til børn og ung.
Kringvarp Føroya hevur skyldu til at útvarpa sendingar, ið fevna um tíðindi, upplýsing, mentan og undirhald. Kringvarp Føroya skal í programmvirkseminum leggja dent á upplýsingar- og talufrælsi, sakliga og óhefta upplýsing og eitt fjøltáttað tilboð, sum varðveitir og fjálgar um mál, mentan, átrúnað og siðalæru føroyinga
Í viðmerkingunum verður víst á, at public service-hugtakið er so breitt, at tað er trupult at røkja allar hugsandi skyldur í senn. Tí verður mett skilagott, at landsstýrismaðurin, sum umboð fyri løgtingið og fólkið, kann raðfesta og tryggja ávísar nærri allýstar public service-skyldur í einum tíðaravmarkaðum sáttmála. Sum dømi verða nevnd ávís mentanarøki, føroyskt mál, sendingar fyri børn og ung, og at sendingar til ávísan aldursbólk skulu verða týddar til føroyskt.
Tað er av størsta týdningi, at stovnurin megnar at røkja tær uppgávur, ið eru tilskilaðar í sáttmálanum, og hevur fyrilit fyri fólkaræðisligum, samfelagsligum og mentanarligum viðurskiftum, sum viðkoma øllum føroyingum.
Tænastan skal taka støði í samfelagnum og skal endurspegla margfeldi, mentan, ymiskar lívsáskoðanir og livihættir.
Kringvarp Føroya skal leggja dent á at vera í fremstu røð sum miðlari av mentan, list og mentanararvi. Kringvarp Føroya skal ríka føroyskt mentanarlív við at gera sendingar, ið eru nýskapandi, avbjóðandi og elva til kjak
Kringvarp Føroya skal eisini stimbra áhugan fyri okkara alsamt meir altjóðagjørdu verð og harvið vera við til at skapa eina størri fatan og størri tolsemi mótvegis øðrum mentanum og áskoðanum. Kringvarp Føroya skal tí eisini miðla og viðgera mentan, søgu og samfeagsviðurskifti úr ymsum londum í heiminum.
Heimasíðan skal innihalda allar sendingar, ið verða framleiddar til stovnin. Hon skal fevna um tíðindi og aktuelt, mentan, tilfar til børn og ung, undirvísing og annað viðkomandi. Heimasíðan røkkur sum miðil bæði brúkarum í Føroyum og uttanlands.
Kringvarp Føroya skal gera sendingar, sum skjalprógva samtíð okkara, og sum kunnu standa sum varandi virði fyri framtíðina. Í skránni skal Kringvarp Føroya endurspegla gerandisdagin og veruleikan hjá føroyingum í øllum sínum fjølbroytni, eitt nú innan átrúnað, livihátt, frítíð, arbeiðs- og familjulív. Miðast skal ímóti at framleiða og varpa sendingar um serføroysk viðurskifti innan náttúru og mentan, eitt nú føroyskan dans, føroyskt handverk og føroyskt djóra- og plantulív.
Kringvarp Føroya skal endurspegla og viðgera føroyska list í øllum sínum fjølbroytni og listagreinum.
Kringvarp Føroya skal virka fyri at menna og senda útvarps- og sjónvarpsdramatikk. Stovnurin skal eisini stuðla uppundir, at okkara skrivandi fólk verða eggjað til at skriva dramatikk til útvarp og sjónvarp. Kringvarp Føroya samstarvar við avvarðandi partar um framleiðslu av sjónvarpsdramatikki.
Kringvarp Føroya skal miða ímóti at viðgera og skifta orð um alt slag av bókmentum og miðla føroyskar eins og aðrar bókmentir út til lurtaran/hyggjaran. Kringvarp Føroya skal, har tað ber til, brúka okkara yrkislærdu sjónleikarar sum upplesarar.
Kringvarp Føroya skal sum mentanarstovnur miðla tónleik og skapa áhuga fyri og eggja til framleiðslu av føroyskum tónleiki. Kringvarp Føroya skal eggja til, taka stig til og/ella leggja til rættis føroysk tónleikatiltøk, sum menna tónlistarmentanina, bæði tá talan er um føroyskan sang og dans og føroysk kvæði, klassiskan tónleik, kórtónleik, populertónleik o.a.
Kringvarp Føroya skal senda og endurvarpa sendingar, sum mugu metast at hava varandi undirvísingar- og upplýsingarvirði, eitt nú sendingar um mál, list, søgu og mentan heima og heiman. Kringvarp Føroya kann taka upp samstarv við viðkomandi undirvísingar- og mentanarstovnar í sambandi við innihald, framleiðslu og útbreiðslu av omanfyri nevnda undirvísingartilfari. Kringvarp Føroya skal regluliga varpa ljós á tað, sum hendir í øllum Føroyum og eisini varpa ljós á vinnu- og mentanarlívið kring landið. Gjøgnum sendingar úti um alt landið verða staðbundin fyribrigdi og sermerki lýst.


text:
Níggjundi desember við frosti og nógvum vindi frá morgunstundini. Í Stoffalág verði eg mintur á vónleysa stríðið hjá smámanninum móti stórkapitalinum í jólamánaðinum í Havn. Eftir hálvum ári hevur Okkara handil givið upp andan. Nú er eingin sjálvstøðugur handil eftir í Havn og Katrina Christiansen er blivin fornminnissavn í Bringsnagøtu. Tað reina Disney. Í 2009, tá Havnin fylti 100, fekk eg hesa mynd av Halldóri Christiansen við petroleumspumpuna og diskin hjá Katrinu.
Her uppi á Lützenstrøð er tó morgunbreyð og kaffi fyri starvsfeløgunum. So eru tað Námstíðindi um metsølubøkur, kristniritstjórnan og fundur um nýtt Føroyakort. Og klokkan fýra er tað kjak og ummæli av Moldvarpi Føroya í útvarpssendingini Útsýn hjá Kára Sólstein. Spennandi dagur hóast ringasta veður. Kanska mest tí at fólk eru so giraði til jólafrokost, sum Mentamálaráðið letur dyrnar upp fyri longu klokkan fimm.
Maturin er frá Oddvør og eg havi frætt, at Dorit, sum sæst omanfyri í middagsljósi, verður borðstjóri. Og í morgun kunngerð verturin, mentamálaráðharrin, útbyggingarætlanir á Tekniska skúla norðuri í útgerðarstaðnum Klaksvík. So tað verður ikki óinteressant við kaffiborðini her suðuri í Kontórshavn, hetta valskeiðið, livst, so spyrst. Niðanfyri er ein mynd av forsíðuni á Sosialinum, sum longu fyri middag var á gøtuni í kavaklædda høvuðsstaðnum, nalvanum í tí vælsnarðaða vældøminum, tí einasta í Norðuratlantshavi.


text:
Páskir venda aftur á hvørjum ári. Í hvussu er øll tey ár, ið eru okkum unt. Páskamorgun fann eg henda gamla blogg, sum eg langt síðani hevði gloymt. Vónandi hevur lesarin eisini gjørt tað. Gloymt hann. Tí nú fari eg at endirprenta hann í tykisheimi, ein gamlan Skírisblogg við enn eldri myndum:
Eftir fjøruti kjøtleysar dagar í oyðu og niðu er kristna hátíðin aftur yvir okkum. Hátíðin, tá vit í hástemtari tungulist og prangandi myndum minnast krossfesting og uppreisn, við íbygdum gleðiboðskapi. Gleðiboðskapi um at deyðin er ikki endin, men at lívið sigrar á seinasta fíggindanum, broddleysa deyðanum.
Fyrr í dybildagavikuni sá eg filmin Defamation (Yoav Shamir 2009) um antisemitismu. Í dag, skírhósdag, sá eg filmin Blandt brødre og søstre (Halfdan Muurholm 2007) um brøðrasamkomuna í Christiansfeld, haðani myndirnar eru.
Áhugavert við religiøsum forsamlingum og hvussu tær verða sæddar og síggja seg sjálvar.
Eitt er persónliga gudstrúgvin, sum til dømis í Christiansfeld, har Kristus er aðalelsti, øll eta eina kærleiksmáltíð í gomlum klæðum og at enda verða grivin í Guds akuri standandi, upp og niður, klár at møta hinum almáttuga.
Annað er sosiala atferðin at taka seg burtur úr heimsins melduri og liva í einum parallelsamfelagi, har markið er trúgv og vantrúgv. Tey, ið savna skattir í himni og tey, ið bara rulla páskaregg.
Í filminum Defamation verður greitt frá um antisemitismu í dag. Greiða niðurstøðan er, at tey, ið eru innanfyri, hava stóran áhuga í at halda lív í hesum ytra og hóttandi hugtaki, sum heldur lív í innvenda mentanarliga tulkingarfelagsskapinum. Tað gevur eitt gott samanhald og eina greiða sannføring um ikki at vera av hesi verð. Kanska kann trúgvin ikki liva uttan ytri hóttan, tykist filmurin at siga og manar fram fyri mær søguna um, hvørt hønan ella eggið kom fyrst.
Hesa ársins tíð renna átrúnarligu páskatilboðini saman við verðsligum fyriskipanum sum konfirmatión. Ferming, sum tannáringur at játta barnadópin, sum gumman og gubbin í fyrra umfari svaraðu fyri, tína vegna. Ein gleðihátíð við búgvið borð saman við familju og vinfólki. Strálandi frálíkt, ikki minst at verða boðin við, uttan at eiga lut í hesum siði.
Minnist, tá eg sjálvur var í fermingaraldri. Tá var ikki mark fyri, hvussu kirkjufólk kundu happa baptistar, tey, ið hoyrdu til brøðrasamkomuna, tí tey dyrkaðu ikki barnadóp, faðirvár og konfirmatión. Hitt við kortum, biografi og dansi lata vit liggja á hesum sinni.
Minnist lívligar og sannførandi søgur frá vaksnum kirkjufólki í høvuðsstaðnum, hvussu baptistarnir dusaðu sær í veitslum og gávum tá teirra børn fyltu fjúrtan og fóru ropandi frá borðinum. Tað var ikki endi á vælferð og veitslurómi. Ja, nærmast tann reina mammondyrkandi korrupsjón ella okkurt, sum eg slettis ikki dugdi at seta orð á tá.
Klaktur í hesi mentan, brøðrasamkomuni, minnist eg einki til slíkan vællevnað. Ikki skuggan av hesum søgum upplivdi eg, tíansheldur onnur. Men tolin máttu vit lýða á mytomaniskt kirkjuskrøgg og ómælandi hyggja niður í gólvið.
Men komin til mans er hugvekjandi at bróta ís og breyð til hugnaligar konfirmatiónir við búgvið páskaborð. Serliga tá tú trýnir eitt stig aftur, tí ein prædikumaður í fyrndini bjóðaði tær andaliga konsultatión, tá tú fyri tretivu árum síðani gjørdi eina rokksending í Útvarpinum. Tað setir tingini í perspektiv.
Forfylging hevur altíð verið ein partur av gudstrúgv og átrúnaði av øllum handa slag. Hvat kom fyrr, trúgvin ella forfylgingin, er ilt at siga. Men tey treyta hvørt annað, eins og hønan og eggið.
Helst bróti ein halgisið, tá eg longu nú, skírhósdag, ynski tykkum einar góðar páskir. Tær eru ikki fyrr enn páskadag, páskirnar. Men latið eggini rulla og gravirnar rivna, nú fari eg at lurta eftir Aufersteh’n hjá Mahler. Í morgin eru tað fjøllini.
Góðar páskir!


text:
Við hesum verður fast innbúgv til Skúladepilin við Marknagil (Glasir) boðið út alment. Talan er um samanlagt 10 útboð, sum fevna um fast innbúgv til ávikavist ítróttarumhvørvið, bilverkstaðin, maskin- og smiðjudeildirnar, innleggingarsúlur og útsúgving, timburdeildina, hárfríðkanardeildina, náttúruvísund og EL-deildina, stórkøk, te-køkar og sólverja. Útbjóðingartilfarið er alment tøkt á iBinder, til tilfarið skal latast inn í seinasta lagi 7. februar 2018 klokkan 12.00.
Leinkjurnar til útboðstilfarið eru hesar:


text:
Í dag, fríggjadag, klokkan 16.00 lata føroyska Birgit Kirke og danska Helle Bang upp listaframsýning í Smiðjuni í Lítluvík. Heitið á framsýningini er ”Áh, kundi á tíðarhavi”.
- Vit hava fingið okkum íblástur til listaverkini úr náttúruni og úr yrkingini hjá Pól F. Í listini avmynda vit okkara upplivingar av náttúruni og tað vit fáa burturúr yrkingini hjá Pól F.
Hetta at steðga á, sansa løtuna, geva sær stundir, kasta akker, fanga løtuna, egnabragdið – tað er tað vit royna at endurgeva í myndunum í abstraktum formi, siga tær báðar Birgit Kirke og Helle Bang.
Tær hava haft fleiri felags framsýningar m.a. í Danmark, Grønlandi og Føroyum. Seinast tær sýndu fram saman í Føroyum var í 2012.
Framsýningin umfatar málningar, tekningar og standmyndir úr bronzu og leiri.
Hanus G. Johansen, sum hevur sett løg til fleiri av yrkingunum hjá Pól F, kemur og spælir nøkur løg til ferniseringina í dag.
Róland í Skorini, sum fleiri kenna m.a. frá Hoydølum, kemur og heldur eina lítla setanarrøðu til ferniseringina.
Framsýningin er opin 27. oktober, kl. 16–20 og leygardagin 28. oktober til og við týsdagin 31. oktober, kl. 12-19.


text:
ÁRF ÁRSINS Róðrarfelag 2007
Ruddingardagurin í Árnafirði verður 7 juni 2014
04. Jun 2014
Ruddingardagurin í Árnafirði verður leygardagin 7 juni 2014.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Umleið klokkan 16:00...
les meir
Ruddingardagurin í Árnafirði verður 7 juni 2014
09. Mai 2014
Ruddingardagurin í Árnafirði verður leygardagin 7 juni 2014.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Umleið klokkan 16:00...
les meir
Myndir - Ruddingadagur í Árnafirði 11 mai 2013
01. Apr 2013
Ruddingardagurin í Árnafirði var leygardagin 11 mai 2013. Vit møttust í Róðrarneystinum klokkan 09:30 til kaffi og rundstykkir. Byrja var at rudda uml. klokkan...
les meir
Jólatræ verður í ÁRF neystinum fríggjadagin 28. des. klokkan 17.
09. Des 2012
Jólatræ verður í ÁRF neystinum fríggjadagin 28. des. klokkan 17.Dansa verður um jólatræJólamaðurin "Múlaslokkur" kemur, og kanska kemur Myrkjanoyra Pætur eisini á vitjan.Øll børnini fáa...
les meir
Veitsla í Árnafirði 15 nov 2014
01. Okt 2012
Leygarkvøldið 29 september skipaði ÁRF fyri veitslu í Árnafirði.Veitslan eydnaðist avbera væl.Og vilja vit nýta høvi at takkað øllum sum hava veri viðtil hetta.Ætlanin er...
les meir
Katla úr ÁRF, er leiga út til Vestamanna, og rør sum Havfrúgvin
23. Jun 2012
Í kappróðri er ikki altíð líka lætt, at manna bátarnar hjá róðrarfeløgum, runt um í landinum.Tað er ymiskt hvussu tað fellur til, tey seinru árini...
les meir
Daisy Jacobsen í Klaksvík vann iPad 3
04. Jun 2012
iPad 3 á Norðoyastevnu funnin.Vinnarin gjørdist Daisy Jacobsen, Stoksoyravegur 700 Klaksvík.ÁRF ynskir Daisy hjartaliga til lukku :)ÁRF ...
les meir
iPad 3 vinnarin gjørdist nr 18312
04. Jun 2012
iPad 3 vinnarin gjørdist nr 18312.Vinnarin verður biðin at ringja á telefon 75 75 75.Um tað ikki svarar, send so sms til 75 75 75,og...


text:
Orðið í miðdeplinum vitjan av kommandørunum Gerrit og Eva Marseille
Sunnudagin 10. februar 2013 verða møti undir heitinum Orðið í miðdeplinum. Møtini verða í Posthúskjallaranum kl. 11 og
kl. 17.
Evnið fyri møtini er “djúpari felagsskapur” og bíbliuteksturin tekur støði í Mika 6,8 og Kolossubrævinum 3, 1-3 og 12-17.
Eitt sindur um Gerrit og Eva Marseille
Eva er úr Keypmannahavn, Danmark og Gerrit er úr Haag, í Hollandi. Bæði hava foreldur, sum hava virkað sum samkomuleiðarar í Frelsunarherinum.
Áðrenn tey fóru á officersskúla í 1977, hava tey tikið hægri útbúgving, hon innan tannlæknayrkið og hann sum verkfrøðingur.
Tey hava búð í Danmark, Onglandi og í Hollandi. Starvið sum offiserar hevur ført tey til Afrika, har tey í fleiri ár hava virkað í Zaire ( nú Kongo) og Kinshasa. Tá ófriður brast á í 1991, vóru tey noydd at flyta aftur til Holland.
Í 1997 fluttu tey so til Danmarkar, hann í starv innan sosialøkið og hon til Krigsråbet. Stutt eftir fluttu tey til Nakskov. Í Nakskov eru tey komin at kenna Magnus og Peturu Haraldsen. Eva og Gerrit eru svigarforeldur til Eyðrit, dóttir Peturu og Magnus.
Í 2006 fluttu tey aftur til Afrika, hesaferð til Johannesburg, har tey vóru í 18 mánaðir, áðrenn leiðin aftur gekk til Kongo.
Í 2011 fluttu tey aftur til London, har tey í dag starvast á altjóða skrivstovu Frelsunarhersins.


text:
Stór virði kastað fyri borð
23. februar 2015
Fyri nøkrum døgum síðan varð Enniberg tikin, tí at illgruni er um, at teir hava tveitt fisk útaftur. Skiparin umbar seg við, at talan ikki var um heilan fisk, men bara um høvd og fráskurð. Veruleikin er jú tann, at hesi skipini í dag einans gagnnýta áleið 36% av fiskinum, meðan heili 64% verða blakaðir út aftur í havið.
Fiskur er meir enn bara flakið
Samlaða kvotan í Barentshavinum er áleið 30.000 tons. Samlað er sostatt talan um áleið 10.000 tons av flaki, sum í dag verður gagnnýtt. Afturat hesum er talan um áleið 8.700 tons av høvdum, 5.100 tons av ryggjum, 3.000 tons av kílum, 1.800 tons av livur og 600 tons av innvølum. Flakini hava eitt útflutningsvirði á áleið 400 mió.kr., meðan restin, sum verður blakað í havið, hevur eitt samlað útflutningsvirðið á áleið 150 mió.kr.
Høvdavirkið
Havi tosað við stjóran í Faroe Marine Products, og sigur hann, at teir uttan trupulleika kundu framleitt og selt tann partin, sum í dag verður kastaður í havið. Hann leggur afturat, at hetta nokk hevði givið eini 70 eyka ársverk í virkinum. Eisini vildi hetta givið grundarlag fyri, at ordiligt lív kom í, á høvdavirkinum í Suðuroy.
Flakatrolarar mótvegis virking á landi
Sum støðan er í løtuni, brúka flakatrolararnir sum sagt einans 36% av fiskinum, og verður eitt flak í løtuni selt fyri áleið 40 kr. kg. Hetta svarar til, at útflutningsvirðið av Barentshavstoskinum, sum verður flakaskorðin umborð, liggur um 14 kr. kg. av heilum fiski.
Til samanberingar verður toskurin seldur fyri áleið 15 kr. kg. á fiskamarknaðinum á Toftum – og varð hann virkaður í Føroyum, vildi útflutningsvirðið verið nærum 25 kr kg.
Havi tosað við ein virkisleiðara, sum vísti á, at teir brúktu áleið 4 kr. í arbeiðsløn pr. kg. Um vit so roknað 4 kr. kg. og býta hetta við 165 kr. um tíman, so svarar tað til, at teir brúka áleið 24 tímar til eitt tons av fiski. Um vit so falda hetta við 30.000 tons, so fáa vit 720.000 tímar. Um vit so siga, at eitt ársverk er 1.600 tímar, so vildu vit við hesum kunnu skapt 450 eyka ársverk, um allur hesin fiskurin bleiv skorin til flak í Føroyum.
Samlað kunnu vit sostatt fáa fleiri enn 500 ársverk afturat á landi burturúr verandi Barentshavskvotu – tó mugu vit ikki gloyma at mótroknað, at vit so høvdu eini 100 færri mans við flakatrolarunum. Her kann eg tó líka leggja afturat, at partur av Barentshavs-kvotuni ikki verður flakaskorin, men tikin heilur til landið. Men av hesum partinum sleppa kinverjar at bjóða javnt við føroysk virkir, og bjóða tey t.d. 2 oyru meir, so fer fiskurin til Kina at verða virkaður. Her áttu vit avgjørt eisini at lagt eitt gjald á, soleiðis at Landskassin fær eitt nú 2 kr. eyka í tilfeingisgjaldi, um fiskurin fer óvirkaður av landinum.
Reiðarin og manningin
Í kjakinum um at fáa alt til lands, hava bæði reiðarar og manning víst á, at so skal tað eisini loysa seg fyri teir. Teir tíma ikki at taka eitt nú høvd ella livur til lands, um teir ikki eisini fáa góðan vinning burturúr hesum – hetta gevur teimum jú eyka arbeiði og útreiðslur. Til hetta er at siga, at tá teir fáa kvotuna ókeypis frá landinum, so átti landið at kunnu sett sum treyt, at tit fáa einans loyvi at fiska hetta, um tit eru sinnaðir at taka alt til lands.
Eg eri sannførdur um, at um verandi skip ikki vóru sinnaði at fara út at fiska, uttan so at tey sleppa at blaka 64% av virðinum í havið, so høvdu vit funnið annan reiðara og aðra manning, sum var sinnað at fara út eftir hesum virðunum við tí treyt, at alt kom til lands.
805 milliónir fólk hungra
Higartil havi eg einans víst á, at tað fíggjarliga er best fyri Føroyar, at øll virðini koma til lands. Men afturat hesum, er eisini eitt sera sterkt etiskt argument.
Áleið 805 milliónir fólk fáa ikki nóg mikið av mati sambært The United Nations Food and Agriculture Organization – hetta samstundis sum vit tveita fleiri 10-tals milliónir máltíðir aftur í havið. Og her kann man leggja afturat, at júst høvdini og ryggirnir eru tann parturin av fiskinum, sum eitt nú fólk í Afrika hava ráð at keypa.
Hetta skal verða ein av nógvum broytingum, sum skulu fremjast í einari komandi fiskivinnunýskipan, sum sjálvsagt skal verða gjørd í einari breiðari semju í Løgtinginum.
Reimund Langgaard
Tingmaður fyri Sambandsflokkin
RN
Aftur


text:
1. lið16-09-2017 - Jónfinn Petursson
Effodeildin, 22. umfar: HB – Víkingur 1-2
Hóast vit royndu alt, vit dugdu, lýgur stigatalvan ikki, og tí vann nummar eitt samamumtikið klókan sigur á nummar fimm í ársins Effodeild. Vit skulu tó ikki klaga, ættarliðsskiftið er farið í gongd, og framtíðin er spennandi.
Sjálvandi er tað ikki ókey at tapa, men í dag vóru gestirnir bara smartari enn vit, og vit einum væl hægri miðalaldri vístu teir, at royndirnar í gjøgnum eitt langt fótbóltslív ikki eru at kimsa at.
Víkingur kom framum, tá teir fingu eitt eftir okkara tykki heldur bíligt brotsspark, eftir at vit høvdu verið nakað næskir í verjustøðu. Áleypandi leikarin datt lættliga, og dómarin var eirindarleysur. Hanus Jacobsen umsetti gávuna til mál.
Bara tveir minuttir seinni var stanton aftur. Vit fingu eitt fríspark í góðari støðu nakað uttan fyri brotsteigin í høgru síðu, og Daniel Johansen gjørdi ikki mætari enn at senda bóltin beinleiðis í málið. Fyrsta málið á besta liðnum og aftur fyri bleiv hann kosin dagsins maður.
Gestirnir vóru ágrýtnir og komu í nakrar góðar støður, men vit vóru heldur ikki fyri nothing, so tað var í lagi, at støðan var javnleikur í hálvleikinum.
Liðini ansaðu eisini sera væl eftir hvørjum øðrum seinna hálvleiki, og helst var talan mest um ikki at tapa dystin. Tí fer hesin dysturin neyvan at standa fremst í minninum framyvir.
Eitt mál kom afturat, og tíverri fyri okkum vóru tað gestirnir, ið fóru avstað við øllum. Gott smáspæl í okkara brotsteigi endar við, at Adeshina Lawal sendur bóltin í málið, og so var ongin vegur aftur fyri okkara ungu menn.
Heilt móti dystarenda misti dómaratoymið tó tamarhaldið, tá rok kom í við okkara útskiftingarøki. Í besta diplomatstíli blivu gul kort tveitt til høgru og vinstru, og so var tann støðan yvirstaðin.
Víkingar kunnu fegnast um at hava vunnið trý kærkomin stig og hava sett seg fastari á fremsta plássið. Vit kunnu bara notera okkum, at vit eru ikki betur enn stigatalvan sigur, men halda vit áfram við hesum fólkinum, fer framtíðin helst at síggja spennandi út.
KOYR Á, HB!!!!
HAGTØLINI
Effodeildin, 22. umfar leygardagin 16. september 2017 kl. 15.00 í Gundadali
HB – Víkingur 1-2 (1-1)
0-1 Hanus Jacobsen 36’ (br.)
1-1 Daniel Johansen 38’
1-2 Adeshina Lawal 84’
Gult kort: Teitur M. Gestsson, Sebastian Pingel og Adrian Justinussen
Liðið: Teitur M. Gestsson – Ári Mohr Jónsson, Bartal Wardum, Johan Troest Davidsen (liðsk.), Jógvan Rói Davidsen, Adrian Justinussen (Símun Samuelsen 72), Rókur av Fløtum Jespersen (Hjalti K. Djurhuus 75), Tróndur Jensen, Daniel Johansen, Sebastian Pingel (Heri H. Mohr 77) og Øssur Dalbúð
Óbrúktur eykaleikarar: Bjarti V. Mørk, Hans Jákup Annfinsson, Jákup Pauli Breckmann og Aron Clementsen
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Daniel Johansen
Dómari: Alex Troleis
Hjálpardómarar: Jan Hermansen og Jørleif Djurhuus
4. dómari: Eiler Rasmussen


text:
Pubbur
Pubburin (upprunaliga Public House) er partur í bretskari mentan. Enska vertshúsið (pubburin) var upprunaliga matstaðurin, har ferðafólk fóru inn at fáa sær at drekka og eta og at gista. Í Canterbury Tales, sum høvundurin Geoffrey Chaucer (1340-1400) skrivaði, siga pílagrimar hvør øðrum søgur, meðan teir hvíla seg á vertshúsum úr London til Canterbury. Nógvir av sjónleikunum hjá William Shakespeare (1564-1616) vórðu sýndir á pubbum í London. Nú koma fólk saman á pubbum at viðgera dagsins hendingar. Ofta er tónleikur, onkur lesur upp yrkingar, ella kanska er annað skemt fyri gestunum. Nógvir bretskir rokkbólkar spældu fyrstu ferð á pubbum.


text:
Boð: Næmingar í 7.a og 7.b selja pylsubreyð, pitsasniglar og saft mikudagin 24.januar, 31.januar og 7.februar. Tað kostar 5kr stk.
Kunnu tit geva børnunum umdømi við aftur í skúla :)
Fyrisøgn: Eg fylli 11 ár í dag. Nógv børn koma í føðingardag hjá mær. Eg vænti, at næstan øll í mínum flokki koma. Enn eru ikki øll komin, men føðingardagurin byrjar ikki fyrr enn klokkan fýra, og enn er hon bara trý.
Mamma hevur keypt eina so vakra lagkøku, og systir mín hevur prýtt hana við ellivu ljósum.
Vit hava keypt eina rúgvu av ballónum at geva børnunum.


text:
Kunnu fyllast út og sendast talgild her av síðuni, til Mentanargrunnur Landsins, Lützenstrøð 4, 100 Tórshavn
Tað ber eisini til at viðfesta eyka skjøl (PDF, Word) í umsóknini.
Um tygum hava trupulleikar við talgildu umsóknini, vinaliga sigið frá á tlf. 320842, 220845
ella mentan@mentanargrunnur.fo
GG! Allir teir kendu kagarar(browsarar) rigga til umsóknirnar uttan Safari.
Umsóknir um starvsløn fyri 2018 skulu vera grunninum í hendi
í seinasta lagi fríggjadagin 15. desember 2017.
Umsóknir um íverksetanarstudning fyri 2018 skulu vera grunninum í hendi í seinasta lagi fríggjadagin 15. desember 2017.


text:
Pál hevur fingið tillutað geil 5 í 2. riðli av 7 við føroyska metinum sum tilm. tíð 16.33.14
Bestu tilm. tíð á geil 4 í síðsta riðli hevur russarin Yury Prilukov 14.51.93
Heimsmetið 14.34.56 eigur Grant Hackett úr Australiu sett Ólavsøkudag 2001 í Fukuoka í Japan.
Hann er eisini við og svimur á geil 5 í 5. riðli við tíðini 14.56.00
Grant er føddur í 80 og maðurin við bestu tilmeldingartíð Yury er føddur í 84
Nú verður spennandi um Pál kann nærkast heimsmetinum ella um avstandurin fer at økjast.
FM-metið upp til HM-metið er áðrenn svomið verður 2 min.


text:
Jan Laursen høvuðsungdómsvenjari
Felagið06-10-2017 - Jónfinn Petursson
Ungdómsarbeiðið í Havnar Bóltfelag verður raðfest sera høgt í felagnum, og karmarnir fyri menningini av ungu leikarunum í felagnum skulu vera á hægsta støði í landinum.
Seinastu fimm árini hevur Milan Cimburovic verið høvuðsungdómsvenjari. Milan hevur røkt hesa uppgávu sera væl, og øll tann orkan sum Milan á sín ábyrgdarfulla hátt hevur lagt í ungdómsarbeiði hjá HB hevur eitt stórt virði fyri felagið. Tað er tí ein væl røkt ungdómsdeild sum Milan letur eftir sær.
HB takkar Milan fyri stóra arbeiði hann hevur gjørt í felagnum, men nú ynskir felagið at royna nakað nýtt, soleiðis at fótbóltsmenningin hjá bæði gentum og dreingjum í Havnar Bóltfelag kemur uppá eitt enn hægri støði komandi árini.
Nýggi høvuðsungdómsvenjarin, Jan Mølvad Laursen, er ikki hvør sum helst í fótbóltsumhvørvinum. Hann hevur UEFA A-venjaraprógv, og hevur drúgvar royndir sum venjari bæði á dreingja- og gentusíðuni, har hann hevur venjararoyndir frá øllum árgangunum, heilt frá U4 til U18. Í løtuni er hann eisini venjari hjá U17 landsliðnum hjá gentum.
Jan er eisini vegleiðari í venjaraútbúgvingunum hjá FSF, og hansara drúgvu leiðsluroyndir frá øðrum arbeiði eru sera viðkomandi royndir at hava við sær til leiklutin sum høvuðsungdómsvenjari.


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
KT-Felagið leitar eftir ágrýtnum og dugnaligum lesandi at hjálpa KT-felagnum at samskipa #rita1tíma 2017!
Í 2016 fór átakið #rita1tíma av bakkastokki. Tiltakið #rita1tíma er samskipað í samstarvi við Skúlan á Fløtum og vónin er, at allir næmingar í Føroyum sum frá líður fara at #rita1tíma minst eina ferð um árið. Hesir skúlar vóru við í 2016:
Men ætlanin er, at allir skúlar skulu vera við í 2017.
Endamálið við átakinum er at økja um kunnleikan til forritan. Hetta verður gjørt við at bjóða skúlum møguleika fyri at fáa starvsfólk úr KT vinnuni inn um skúlagátt at undirvísa næmingum í grundleggjandi forritan. Les meiri um átakið her.
KT felagið heldur, at førleikarnir hjá næmingunum at forrita eiga at verða styrktir, tí hetta er longu ein náttúrligur partur av fleiri størvum og ítrivum í samfelagnum. Tí heldur KT felagið, at forritan er eins týdningarmikið sum t.d. at læra at lesa, skriva og rokna. Harafturat verður týdningurin ikki minni frameftir.
Leitað verður eftir ágrýtnum og dugnaligum lesandi at hjálpa til at samskipa skúlavitjanir og møguliga eisini saman við einum starvsfólki úr KT vinnuni undirvísa næmingum í forritan, tá farið verður á skúlavitjanir.
Hevur hetta tín áhuga, so ert tú vælkomin at seta teg í samband við Vinnuhúsið.
Kontakt persónur: Marius Thomassen
Telefon: 739905
Teldupostur: marius@industry.fo
Lagt út: 22. desember 2016
Evni:
Kunningartøkni
Annað


text:
Tann fiskurin, sum flest øll føroysk børn kenna, er kombikkið. Kombikk livir bæði í feskum vatni og í sjógvi. Tú finnur tey inni í taranum fram við landi, í hyljum í fjøruni og í áum og vøtnum.
Kombikk er silvurgrønt á bakinum, silvurlitt um síður nar og hvítt undir búkinum. Tað hevur tríggjar píkar á bakinum og tveir undir búkinum. Tað eru hesir pík arnir, sum kunnu stinga, tá ið tú tekur um eitt kombikk.
Inni millum taran ger kallfiskurin eitt reiður á botnin úr plantuleivdum, sum hann trýstir saman og límar við slími. Síðan finnur hann sær ein kvennfisk, sum hann lokkar inn í reiðrið. Har gýtir hon fyrst síni rogn, og so gýtir hann sil útyvir.
Kallfiskurin verjir reiðrið væl. Við uggafjaðrunum tyrlar hann alsamt nýggjan sjógv inn í reiðrið, so at nóg mikið av súrevni er til egg og larvur.
Fyrstu vikuna eru fiska larvurnar í reiðrinum og liva av blommusekkinum, men síðan svimja tær úr reiðrinum og skulu nú klára seg sjálvar.
Fakta:
- Navn: Kombikk
- Longd: 11 cm
- Aldur: 8 ár
- Livistaður: Í fjøruhyljum, í sjónum, í ovastu vatnløgunum, í vøtnum og áum
- Egg: 100-400


text:
Áki Bertholdsen 21.04.2017 (09:58)
Kristina Háfoss koyrir nevndina frá
Kristina Háfoss hevur nú gjørt av at velja nýggja nevnd í Fíggingargrunninum.
Landskassin eigur ein triðing av BankNordik og er sostatt størsti partaeigari. Men landsstýrið kann ikki velja nevndina í bankanum beinleiðis. Tað er nevniliga Fíggingargrunnurin sum umboðar partapengarnir hjá landinum í Banknordik, og sostatt er tað Fíggingargrunnurin, sum er við til at velja nevndina í Bankanum.
Men Kristina Háfoss er so misnøgd við at Bankin hevur gjørt av at rinda partaeigarunum eitt serligt vinningsbýti, at hon nú hevur gjørt av at velja nýggja nevnd í Fíggingargrunninum.
Hon sigur, at hon heitti á bankan um ikki at gjalda partaeigarunum eitt serstakt vinningsbýti, tí hon mælti heldur til, at bnakin bjálvaði seg til verri tíðir.
Men nevndin lurtaði ikki, og tað fær nú avleiðingar fyri nevndina í Fíggingargrunninum, tí nú verður hon koyrd frá.
Á heimasíðuni hjá Løgmansskrivstovuni sæst, at tey, sum eru í nevndini, eru Birita S. Samuelsen, Birita Biskopstø, Bjarki Mohr og Rúni Poulsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Politiskt palestinskt hungursverkfall í Ísrael
Fleiri enn 1.000 palestinskir yvirgangsmenn, dømir og fongslaðir í Ísrael, royndu at fara í hungursverkfall í vár ímóti livikorunum. Men tað miseydnaðist.
Teir fongslaðu Hamas- og Fatah-terroristarnir, ið eru dømdir fongsul í Ísrael fyri drápulig álop av jødisk sivil og hernaðarfólk, fóru í hungursverksfall fyri at mótmæla, at eitt nú skyldfólk teirra ikki so lætt sluppu at vitja teir í fongsli.
Tað man vera ein himmalvíður munur á at sita fongslaður í fangaholum í Gaza ella á Vestara Áarbakka, og so at sita í ísraelskum fongslum.
Ein fyrimunur, palestinskir drápsmenn hava fram um flest aðrar fangar kring heimin, er at fáa almenna løn og familjan pensjón fyri tey dráp, drápsroyndir o.a. yvirgang, jihadistarnir eru dømdir og fongslaðir fyri.
Trump hevur hótt Mahmud Abbas, at USA gevst at fíggja statskassan hjá Fatah, um Abbas og PA-stjórnin í Ramallah ikki straks gevst at gjalda drápsmonnum løn og pensjón alt eftir, hvussu stóran skaða teir hava gjørt.
Palestinski leiðarin fyri hungursverkfallinum var Marwan Barghouti, ið varð dømdur fyri morð í 2004. Eygleiðarar vænta, at hesin Barghouti verður eftirmaður Mahmud Abbas, tá (um) Abbas leggur frá sær.
Hann situr nú á tígginda árið sum Fatahleiðari í tí 4 ára valskeiði, hann varð valdur til at sita, Bush yngri gav palestinum møguleikan at velja fólkastýri í 2008, og palestinar valdu tvær terrorrørslur at stjórna sær. Síðan tá einki val.
Hungursverkfallið stegaði, tá Ísrael læt skyldfólk vitja fangar oftari og gav teim longri telefontíð. Annars lýkur Ísrael øll altjóða krøv um fongsulsumstøður.
Al Jazeera, arabiska SV-støðin segði, at hungursverkallið byrjaði, tí at leiðarin Marwan Bargouti royndi at gera vart við seg millum palestinar, tí hann ætlar at gerast Al Fatah-leiðari og hevur tørv á almennari umtalu.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Nú havi eg lurta eftir nógvum ymiskum innleggum í hesum tunnilsprátinum, mín niðurstøða er, at serfrøðin sigur øll, at vit skulu hava ein almennan eysturoyartunnil. Samfelagsnyttan er stór av honum, og vit kunnu brúka avlopið av honum til at gjalda fyri ein Sandoyartunnil, ið ongantíð fer at geva yvirskot. Hetta er skilagóða loynsin, men hon verður neyvan veruleiki.
Á hinari síðuni stendur alliansan millum Kára P. Højgaard, klaksvíkingarnar í samgonguni og vágamenninar í samgonguni og so Kaj Leo sum bara vil vera løgmaður. Teir hava nú keypt sandoyartingmenninar – Ella eg havi enn vón um, at Páll á Reynatúgvu fylgir hjartanum og skilinum heldur enn taktiska dreyminum um ein tingsess eftir næsta val, og ger tað, ið rætt er.
Um vit hyggja at skilabesta leistinum, so er tað at leggja allar undirsjóvartunnlar í eitt felag. Hetta felag kann so seta verandi tunnlar í veð og komandi árini víðka virksemið við tunnlum til Skálafjørðin, Sandoynna og Suðuroynna, neyvan allar í ár, men komandi árini.
Hetta merkir, so, at Vágatunnilin og Norðoyartunnilin ikki verða ókeypis ella tætt við ókeypis, men at intrakervið fíggjar seg sjálvt og samfelagsliga er hetta gagnligt og væl í trá við at man ynskir at fíggja samfelagsraksturin við øðrum enn bara inntøkuskatti. Tí trúgvi mær folkens, velja vit ikki henda leistin, so er tað okkara skattur, ið kemur at fíggja allar Suðuroyarleiðina, og tað fer at taka nógv longri tíð, enn ein felagsloysn hevði gjørt.
Politikkarar úr Vágum og Klaksvík vita, at hóast ein privat loysn fer at kosta føroyingum og Føroyum milliardir av krónum, so er torført at fáa lokalar veljarar í Vágum og Klaksvík at skilja, at teirra tunnil skal vera við at fíggja restina av infrakervinum. Sostatt er vandi fyri, at tey ikki vera vald inn aftur. Tí fara tey at kempa fyri privatu loysnini. Hetta er lokalpolitikkur, tá hann er ringastur.
Eg ivist tó ikki longur í, at privati tunnilin kemur, tá sjálvt løgmaður gongur á odda við at keypa sær atkvøður úr Sandoynni fyri 150 milliónir.
Judas sjálvur Gerhard Lognberg var skjótur at stinga Føroyar í ryggin fyri silvurpengarnar, vóni sum sagt ikki at Páll á Reynatúgvu ger tað sama, hóast hann tyktist at umhugsa tað í Degi og Viku. Páll er tó ikki líka kúbíttur sum Gerhard, so har er vón enn. Kemur tað til, at Páll ikki tekur undir við hesum, so revsar hansara veljari møguliga hann, meðan Gerhard aftur verður heiðraður av sínum veljarum. Eitt sindur ironiskt, havandi í huga, at Gerhard er beinleiðis orsøkin til, at Sandoyartunnilin ikki er væl ávegis. Sandoyingar tykjast kollektivt at hava gloymt, at Gerhard var maðurin, ið forðaði ætlanini hjá CHE samgonguni.
Tá varð hann móttikin sum ein Messias á Skopunarkeið, tí tey hildu, at hansara heilatóma avgerð fór at skunda undir ein tunnil til teirra, ja eisini tað er lokalidioti.
Men hvør er aktian hjá Kaj Leo í hesum?
Hví velur hann at keypa sandoyingar fyri 150 milliónir?
Sjálvandi er løgmanssessurin, sum honum dámar so væl, ein orsøk. Men eg ivist í, at hetta er allur sannleikin. Onkur annar hálar í træðrinar og hvør annar kann tað vera enn høgguslokkurin í Sørvági. Jørgen Niclassen hevur verið sera friðarligur í hesum málinum, men sum vágapolitikkari er hann uttan iva øgiliga involveraður. Ja, hetta málið er so rotið, at eingin ivi er um, at hann hálar í træðrinar.


text:
Vinnarin av málninginum á Listaframsýningini við Løkin í Runavík, bleiv atgongumerkið nr. 72. Vinnarin kann fáa málningin við at venda sær til Adrian Dalsá tlf.: 282801
10.04.2012
Vinnari av málningi
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Í dag eru tað fimm ár síðani sorgerleikin á norsku oynni Utøya. Tað var norska ungmannafelagið Arbeidernes Ungdomsfylking, AUF, sum skipaði fyri legu á oynni, tá ið tann høgravíðgongdi Anders Breivik fór út á oynna við skotvápnum og skjeyt skeyt frá hond. Tilsamans doyðu 77 fólk á Utøya og í bumbuálopinum í Oslo.
Kring norðurlond eru minningarhald fyri teimum, sum lótu lív í Noregi tann 22. juli 2011. Eisini í Føroyum er minningarhald í dag. Ungmannafelagið Sosialistisk Ung, sum er systirfelag AUF, skipar aftur í ár fyri minningarhaldi. Til tiltakið, sum verður á Speakers Corner í miðbýnum í Havn, fara fyrrverandi SUarar sum Rigmor Dam og Erhard Petersen at halda røðu. Rani Nolsøe fer at spæla nøkur løg.
Høvi verður eisini at tendra ljós fyri teimum, sum lótu lív á Utøya hendan dagin fyri fimm árum síðani.
Tiltakið byrjar klokkan 18.


text:
11. september fyri 10 árum síðani flugu fýra flogfør inn í loftrúmið í USA. Hesi fýra flogfør skuldu broyta søguskriving og heimin til tað, sum hendi eftir 11. spetember 2001 og tað, sum hendi áðrenn 11. spetember 2001.
Summar dagfestingar sita eftir í minninum. Øll, ið upplivdu dagin, tá ið John F. Kennedy varð skotin, minnast, hvar tey vóru og hvat tey gjørdu. Sama er galdandi fyri deyða Elvisar, Lady Dianu og 11. semtember 2001, tá ið terrorisman av álvara gjørdist ein týðandi partur av gerandisdegnum hjá nógvum og heimurin ikki longur varð býttur sundur eystur og vestur.
Í fjórða nummari av Vencli prentaðu við yrkingina “11. september” eftir Anniku Skaalum. Í sambandi við 10 ára dagin í morgin, leggja vit hesa yrkingina út.
11. september
Annika Skaalum


text:
U18-dreingir vitja venjing hjá U12-dreingjum
U12 Dreingir06-04-2015 - Jónfinn Petursson
Erling Dalsgaard og Allan Dybczak, venjarar hjá U12-dreingjum, høvdu í dag fína venjing við dreingjunum. At hjálpa og motivera høvdu teir fingið Tóka, Hans Jákup, Pætur, Hjalta og Hera frá U18-dreingjum.
Teir 16 U12-dreingirnir vóru sera hugagóðir, og tað sama vóru okkara U18-leikarar. Fyrst vórur nøkur øvilisi koyrd í gjøgnum, og fína venjingin endaði við einum dysti.
U12-leikararnir í morgun vóru hesir: Helgi, Rói, Marius, Bjartur, Markus, Brian, Suni, Eliesar, Dánial, Hjalti, Sjúrður, Bjarni, Andrias, Magnus, Rókur og Rógvi.
Vit takka fyri góðu søguna við øllum teimum fínu myndunum. Samstundis vilja vit minna øll á: leikarar, leiðarar, avvarandi og øll hini eisini, at tit altíð eru hjartaliga vælkomin at senda okkum stuttligar, spennandi ella bara onkra søgu, tit kundu hugsa tykkum, at vit tóku við á síðuna.
Myndir: Erling Dalsgaard


text:
EB/Streymur hevði regluliga ársaðalfundin í kvøld, og har valdi formaðurin seinastu árini, Signar í Homrum, at leggja frá sær.
Dan Olsen og Magnus Magnussen stóðu eisini fyri vali. Dan stillaði upp aftur, meðan Magnus ynskti at lata onnur koma framat. Dan Olsen varð afturvaldur, og fyri Signar og Magnus vórðu valdir Brian Hansen og Torfinn Djurhuus.
Til eykalimir vórðu valdir Ólavur F. Høghamar Ejdesgaard og Magnus Magnussen.
Nevndin skipaði seg við Brian Hansen sum formanni, Oddur Ejdesgaard sum næstformanni, Dan Olsen sum kassameistara, Magnus á Stongum sum skrivara, og Torfinn Djurhuus sum nevndarlimi. Tiltakslimir eru sum sagt Ólavur F. Høghamar Ejdesgaard og Magnus Magnussen.
Á myndini eru frá vinstru: Dan Olsen, Magnus Magnussen, Oddur Ejdesgaard, Brian Hansen, Torfinn Djurhuus og Ólavur F. Høghamar Ejdesgaard. Magnus á Stongum manglar á myndini.


text:
EM í frælsum ítrótti
Um vikuskiftið verður ein stór kapping í frælsum ítrótti. Tað er felagsskapurin INAS, ið skipar fyri innandura EM í Helsinki, Finlandi. INAS er felagsskapurin, ið skipar fyri kappingum fyri fólk við menningartarni á hæsta støði.
Ítróttasamband fyri brekað sendir Kristian Martin Garðalíð at umboða Føroyar til kappingina, og hann fer at luttaka í fimm-kampi og í kúlustoyti. Kristian Martin hevur vant miðvíst til kappingina, og vónar, at hann megnar at seta persónlig met í kappingini. Um tað fer at røkka til eitt heiðursmerki, er ilt at siga, men eitt er tó vist, at talan er um eina harða kapping, har bestu ítróttafólk í Evropa fara at kappast um heiðursplássini.
Kristian Martin hevur, saman við venjara sínum Sonna Djurhuus, fyrireika seg væl til kappingina. Hann venur við ítróttafeløgunum Svani í Eysturoynni og Hvirluni í Havn. Umframt hetta hevur Kristian Martin eisini luttikið og staðið seg væl í kappingum hjá ÍSB og kappingum hjá FÍF, har hann hevur kappast móti øðrum, ið ikki bera brek.
Vit ynskja Kristian Martini góða eydnu í EM-kappingini í Helsinki.
Kappingini í Helsinki byrjar fríggjadagin 18. mars og føroyska liðið verður aftur í Føroyum 21. mars.
Úrslitini frá kappingini koma -so skjótt tey eru tøk- á heimasíðuna hjá ÍSB
www.isb.fo
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Danska stjórnin hevur júst samtykt nýggja lóg innan útlendingapolitikkin. Tað upplýsir DR.
Lógin sigur, at framyvir fer tað bert at vera sitandi ráðharrin í útlendingamálum, ið ger av, hvussu nógv kvotuflóttafólk sleppa til Danmarkar. Hetta brýtur við fyrrverandi politikkin, ið ásetti, að Danmark skuldi taka 1500 kvotuflóttafólk yvir eitt trý-ára tíðarskeið. Danmark hevur ongi kvotaflóttafólk tikið í 2016 og 2017, og tískil skuldu tey havt tikið ímóti 1500 kvotaflóttafólkum í 2018. Men hesum forðar nýggja lógin um kvotaflóttafólk nú fyri.
Framtíðar ráðharrar í útlendingamálinum fara nemliga framyvir at taka avgerðina um, hvussu nógv kvotaflóttafólk koma til Danmarkar. Hetta skulu teir gera, við at taka atlit til sosialan og økonomiskan førimun í samfelagnum.
Lógin bleiv samtykt uttan konservativa flokkin, Dansk Folkeparti. Lógaruppskotið bleiv nevniliga bjargað av andstøðuflokkinum, Socialdemokratiet, ið endaðu við at atkvøða fyri uppskotinum. Hetta vóru hinir andstøðuflokkarnir sera vónbrotnir av.
Andstøðan í Fólkatinginum er ikki tey einastu, sum eru vónbrotin av socialdemokratunum og lógarbroytingini sum heild. Amnesty International rópar hetta eitt "søguligt svik móti flóttafólki".
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Landsgrannskoðanin hevur gjørt ein frágreiðing til løgtingsgrannskoðararnar um frávik millum játtan og nýtslu, og samanumtikið kann staðfestast, at tað kundi staðið munandi betri til.
Landsgrannskoðanin heldur, at fyri at landsroknskapurin skal verða rættur, er tað umráðandi at stovnar og ráð halda ásetingarnar í roknskaparkunngerðini, herundir eisini reglurnar um at vørur og tænastur skulu skrásetast, tá ið tær eru latnar.
- Við kanningini hava vit staðfest, at ein stórur partur av rokningunum, sum eru bókaðar seint í 2015, eru skrásettar í skeivt fíggjarár, tí veitingarnar ikki eru latnar í 2015. Tað er als ikki nøktandi, sigur Landsgrannskoðanin.
Samanumtikið heldur Landsgrannskoðanin, at virðingin hjá summum stovnum at halda ásetingarnar í roknskaparkunngerðini er ov lítil.
- Tað er eyðsæð, at stovnar bíða til síðstu løtu at bíleggja vørur og tænastur, sum ikki eru átrokandi, og úrslitið er ofta, at vøran ikki kann latast í sama fíggjarárið, sum stovnarnir ynskja at bóka hana á. Hetta ger, at stovnarnir bróta ásetingina í roknskaparkunngerðini um, at útreiðslur og inntøkur, sum stava frá vørum og tænastuveitingum, skulu verða skrásettar, tá ið tær eru latnar. Tað ger, at landsroknskapurin verður ikki rættur, og tað er als ikki nøktandi, verður sagt í frágreiðingini.
Seinast í frágreiðingini er eitt brot um grannskoðan av útreiðslum, sum eru skrásettar í roknskapinum 2015, men har veitingin ikki er framd fyrr enn í 2016
Øll frágreiðingin kann least HER


text:
The Dreams leveraðu eitt brak av einari konsert í FLAGS-tjaldinum, tað kókaði framman fyri pallinum frá fyrsta til síðsta lag.
Teir løgdu fyri við løgum á enskum av nýggjastu fløguni “Revolt”, og tað vóru nógv løg av hesari fløguni, ið vóru á skránni. Hetta var gleðiligt og tyktist at dáma teimum nógvu fjepparunum, ið vóru savnaðir í fremra parti av tjaldinum. Tey hoppaðu, dansaðu, sungu við og hugnaðu sær. Tað var eingin ivi um, at tey vóru har fyri at uppliva Føroya best dámda punkrokk bólk, og tað var heldur eingin ivi um, at The Dreams vóru har fyri at undirhalda tey, og geva teimum júst tað, ið tey vildu hava. Konsertin bleiv harafturat kryddað við nøkrum løgum av fyrru fløgunum hjá The Dreams: Tazy og Den Nye By.
The Dreams spældu ordiliga væl, og løgini sita bara. Nógvu konsertirnar og miðvísa arbeiðið við tónleiki, útrykki og framførslu hevur gjørt nógv fyri The Dreams, sum bæði sóu gott út, ljóðaðu væl, og fyrst og fremst rokkaðu.
Longri afturi í teltinum var áskoðarafjøldin heldur eldri og nakað trekari, ivaleyst fólk, ið ikki fyrst og fremst vóru har fyri The Dreams, tó so, sjálvt tey máttu geva seg yvir, tá føroysku løgini Sa Sa Sasa og Sjeikurin vóru á skránni, og í væleydnaða eykalagnum Summer of 69 hjá Bryan Adams. Hetta vóru millum best eydnaðu løgini á konsertini, og serliga stuttligt var tað at hoyra, hvussu alt tjaldtð sang við í Sjeikurin, sangarin Hans Edvard sang ikki nógvar reglur í hesum lagnum. Eitt annað hæddarpunkt var risa hittið Under the Sun
Gestasangari var danski rapparin Niarn, og hetta var við til at gera konsertina fjølbroyttari. Niarn rappaði eitt vers inn yvir The Dreams lagið Murderous og so tolkaðu The Dreams Niarn lagið Undskyld Jeg er Fuld, umframt at Niarn luttók í Summer of 69.
The Dreams hava tvey ár tey seinastu árini spælt frálíkar konsertir á stóra pallinum, men vórðu í ár fluttir inn í FLAGS-tjaldið, ikki tí, at teir eru vorðnir verri dámdir, heldur tvørtur ímóti. Orsøkin til flytingina var, at The Dreams leygardagin skulu spæla á stóra pallinum á Skanderborg Festivalinum, og tí var einasti møguleiki, at teir spældu hóskvøld, og í kvøld er stóri pallur ikki opin.
Tað eru fyrimunir og vansar við flytingini, tjaldið var á tremur við fólki, og øgiligt hetta var sjálvandi eisini við til, at so mikið gott lív var í. Men FLAGS-tjaldið er ikki vælegnað til harðan rokk, tað rungaði øgiliga illa í dúkinum, og hetta ávirkar heildarupplivingina somikið nógv, at eg siti við høvuðpínu og ummæli. Men tó konsertin var góð.


text:
Umsóknir um loyvi at brenna nýggjársbál mugu verða kommunuskrivstovuni í hendi í seinasta lagi 20/12.
Í umsóknini skal verða upplýst, hvar bálið ætlast at vera og hvør hevur ábyrgdina av bálinum.
17.12.2012
Loyvi at brenna nýggjársbál
Umsóknir um loyvi at brenna nýggjársbál mugu verða kommunuskrivstovuni í hendi í seinasta lagi 20/12.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Orð og lag: Øssur Berghamar
1. Upp móti himli leitar mín andi,
upp til mín Faðir, sum kennir mín veg.
Tí at í hesum skugganna landi
ofta eg fremmandan kenna kann meg.
Heimurin kann hin kristna ei fata,
trilvandi fram ganga kvinnur og menn.
Náði tað er, at eg havi sæð tað
ljósið, sum dult fyri mongum er enn.
2. Gleðast eg kann í Frelsara mínum,
mangan tó undrist á hansara leið.
Hjarta kann nøtra, óttast í stríðnum,
men eitt eg veit, at hann sleppir mær ei.
Signað tað er, tá Andi Guds blæsur
lív í tann lovsang, ið Harrin mær gav.
Tónar, ið fáa rúmari ræsur
heima frá Gudi, tá stríðið er av.
3. Jesus, tín hond ei sleppa mær letur,
styðjar meg, tá ið eg falli í fátt,
Orð títt meg leiðir, kósina setur,
mennir meg, gevur mær megi og mátt.
Verk títt í lívi mínum tú fremur,
gevur mær kraft til hvønn komandi dag,
til tú í skýnum brádliga kemur,
heintar meg heim til hin himmalska stað.
Orð: Øssur Berghamar
Lag: Richard Charles Rodgers (Edelweiss)
1. Kærleiki – trúfesti
vóru lívssterkar røtur
á tí ferð,
sum jú ber
gjøgnum krókutar gøtur.
Harrans hond tykkum trygt og væl
bar um brot og boðar.
Sáað varð;
her og har
Andans ávøkstur logar.
2. Kærleiki – trúfesti
bóru tykkum um tindar.
Summartíð
hjørtum í
blástu kaldligir vindar.
Men hann, sum er Immanuel,
aldri hvarv hans megi.
Hann var nær,
uppi bar
tykkum á hvørjum degi.
3. Kærleiki – trúfesti
yvir heimið enn lýsi!
Orðið kært
– ljós so bjart –
tykkum kósina vísi,
sum tit ferðina halda fram,
vard av sterkum hondum
– stevnandi,
fevnandi
ljósu himmalsins londum.
Orð og lag: Øssur Berghamar
1. Hátt av Himlinum til jarðar komst tú, Frelsari, hin dag.
Undur yvir øllum undrum er tað mær.
Kunnigur við pínu vart tú,
míni mongu misbrot bart tú.
Mannaættini tú fría frelsu bar.
Niðurlag: Tú ert Kristus, tú ert Sonur Guds,
men tú gjørdist menniskja,
og á Golgata tú syndir mínar bar.
Tú ert Kristus, tú ert Sonur Guds,
upp tú stóð – halleluja,
og vit eru frí,
nú og alla tíð
vit vilja prísa tær.
2. Hátt í Himlinum tú situr nú við Faðirs høgru lið,
høvuðsprestur vár – tín tróna ævig er.
Fyri fólki tínum biður,
gevur nýggja kraft og sigur,
har vit áður snávaðu í stríðnum her.
3. Hátt av Himlinum í skýggjunum tú kemur skjótt ein dag.
Tá várt samfelag ei meir skal vera skert.
Sonur Guds og millummaður,
undurfult um allar ævir:
Eg skal skoða teg og vera har, tú ert.
Orð og lag: Øssur Berghamar
1. Vit minnast aftur á ta tíðina, ið fór avstað,
ímillum vinir hollar gott var vinalag.
Mangan heit var hond,
sterk vóru kærleiksbond,
tá sálin stimbrað varð – í trúnni styrkt og glað.
Tær løtur signaðu – vit aldri kunnu gloyma tær,
tá vitnað varð við frímóði um Frelsaran.
Og vit gleddust tá
um øll, ið søgdu frá
teim undurverkum, eina Jesus gera kann.
Niðurlag: Gamlar gøtur, dýrar løtur,
tá vit saman leitaðu á fund.
Gamlar gøtur, friður søtur,
minni rík um manga farna stund.
2. Við megi sangurin um Harran mangan ljómaði,
tá vit av hjarta sungu, alt vit vóru ment
um tann sæla lut
at eiga frið við Gud,
ið er tann størsta signingin, vit hava kent.
So broyttist tilveran, og ymisk gjørdist lívsins leið,
men signað er, at Jesus kennir okkum væl.
Og vit ynskja her,
at hann, sum var og er,
við endurnýggjan okkum aftur vitja skal.
Niðurlag: Gamlar gøtur – við hans føtur,
har kann sálin aftur vera glað.
Gamlar gøtur, Harrin møtir
tær og mær í kærleika í dag.
Orð og lag: Dave Bilbrough
Týtt: Øssur Berghamar
Upprunaheiti: Let there be love
Gev, Gud, at kærleikans Andi
nemur við kraft hvørja sál,
fløðir um land várt við megi,
birtir nýtt lív og nýggj mál.
Gev, Gud, at vit skulu kenna
kærleika Kristusar so,
at vit við halgaðum hjørtum
lýða hans boð.
Orð og lag: Sidney E. Cox
Týtt: Øssur Berghamar
Upprunaheiti: My Lord knows the way through the wilderness
:,: Mín Harri um oyðuna finnur veg,
eg skal einans fylgja honum. :,:
Kraft til í dag
hann gevur, áh, ja,
og alt, ið mær tørvar í morgin.
Mín Harri um oyðuna finnur veg,
eg skal einans fylgja honum.
Orð og lag: Naida Hearn
Týtt: Øssur Berghamar
Upprunaheiti: Jesus, name above all names
Jesus – navn yvir øllum,
Frelsari dýri, okkum hann ber.
Immanuel, Gud við okkum,
Orðið til hold varð – Harri hann er.
Orð og lag: Øssur Berghamar
Viðmerking: Yrktur umleið 1970-1971.
At leypa og at renna,
at spæla og at flenna
um tún og teig við javnaldrum hvønn dag –
so stuttligt tað kann vera
og lætt mítt hjarta gera,
eg syngi hart og frítt í góðum lag.
Men best av øllum var tað,
at Jesus fekk mítt hjarta,
hann frelsti meg og gjørdi meg til sín.
Og nú á hvørjum degi
eg syngja kann við gleði
:,: um Jesus, sum er besti vinur mín. :,:
Orð og lag: Øssur Berghamar
1. Lívið nýtt mær varð givið,
tá meg Frelsarin fann,
og so leingi, eg livi,
vil eg tilbiðja hann.
Hann er nær allar staðir,
kennir leið mína væl.
Eg kann kalla hann faðir,
trygt hann leiða meg skal.
2. Orð hans sál mína leskar,
føði finni eg har,
rødd hans frið til mín teskar,
hond hans trygt heldur mær.
Hann, ið føðir og klæðir,
og meg ber hvønn ein dag,
eg kann kalla hann faðir
og mín sál vera glað.
3. Hann er hjá mær í royndum,
veika barn sítt hann sær,
bønin, biðin í loyndum,
verður hoyrd uppi har.
Tá ið myrkrið meg ræðir,
tá ið lívið ger ilt,
eg kann kalla hann faðir,
og hann sigur: Ver stilt.
4. Hann við blóði meg keypti,
dýri Frelsari mín,
hann mær ongantíð slepti,
og hann kallar meg sín.
Skjótt teir lívsælu staðir
eg skal flyta upp til,
tá mín himmalski faðir
heim sítt barn kalla vil.
Orð og lag: Ira Forest Stanphill
Týtt: Øssur Berghamar
Upprunaheiti: Jesus and me
1. Eg einsamur gekk og uttan mál og mið,
mítt hjarta var byrðað, eg fann ongan frið,
óvitandi um tann vinin, sum eg
ei søkti – og tó – hann elskaði meg.
Niðurlag: Í felag Jesus og eg nú ferðast saman,
hann trygt meg leiðir í sorg og gaman,
eg veit, hann svíkur meg ei,
hvar enn mín fótur steig,
og inntil lokin er leið,
fylgjast Jesus og eg.
2. Gerst løgin og long og vandafull mín ferð,
um boðar og íður á leiðini er,
so er hann mær nær, og hansara hond
meg leiða skal trygt til himmalsins strond.
3. Við songi hvønn dag eg framá ferðast kann,
á landi og sjógvi eg vitni um hann,
við hansara lið har vera eg skal,
tí lív mítt er hans, og sál mín er sæl.